Sevel kartennoù gant R hag OpenStreetMap | Ti Eorn\nSevel kartennoù gant R hag OpenStreetMap\n#R | #kartennoù | #openstreetmap | #tutorial\nEmbannet e Roadennoù (dezrann) ar 2021-04-05. Amzer da lenn ~11 mins.\nGraet em eus ur staj e Ofis Publik ar Brezhoneg evit dizoleiñ un tamm muioc’h penaos eo bed ar Brezhoneg. Komzet em eus gant tud simpa kenañ eno ha fardet em eus kartennoù Breizh ! Setu ur seurt tuto hag a zispleg tamm-ha-tamm penaos em eus graet.\nLakaomp e fell deoc’h diskouez un dra e-keñver Breizh. Da skouer keitad priz ar metrad karrez dre gumun e Breizh a-bezh. Gallout a rafec’h dastum ar roadennoù ha sevel ur gartenn gant an dorn. Met evel-just e vefe hir spontus. Ha p’ho po c’hoant da adsevel ar gartenn ar bloaz war-lerc’h e tleoc’h adober pep tra.\nUn doare all d’ober eo implijout ur meziant a c’hell bezañ implijet evit al labour a seurt-se. Da skouer gant QGIS a zo ur meziant evit ober kartennoù. Ha setu un tutorial.\nMet kavout a ran gwelloc’h un doare all c’hoazh : implijout R a zo ur yezh stlennegel evit ober stadegoù ha dielfennadurioù. Peogwir eo ur yezh stlennegel eo kalz aesoc’h aotomatekaat/emgefrekaat traoù. Neuze er pennad-mañ emaon o vont da ginnig penaos ober kartennoù gant R.\nPetra hon eus ezhomm ?\nEzhomm hon eus R, ha netra ken. R a zo ur yezh stlennegel evel em eus lavaret. Ar pezh aesañ eo pellgargañ ha staliañ RStudio a zo un endro evit programmiñ fardet a-ratozh evit ar yezh R. A-drugarez d’ar meziant-se e c’heller skrivañ urzhioù, gwelout disorc’hoù ha me oar me. Neuze kit da bellgargañ RStudio ha staliit anezhañ.\nSetu penaos eo aozet an etrefas :\nUn displegadennig :\nlec’h ma vo skrivet ar skript\nlec’h ma c’heller skrivañ urzhioù ivez, da skouer evit amprouiñ traoù a-raok skrivañ anezho er skirpt\nlec’h ma vo kavet ar variennoù (gwelet e vo diwezhatoc’h)\nlec’h ma vo diskouezet an disorc’hoù, ar gartenn da skouer !\nEzhomm hon eus 2 dra e-keñver ar roadennoù :\nar roadennoù douaroniel : evit tresañ ar gartenn\nar roadennoù da ziskouezañ. En hor skouer : priz ar metrad karrez e Breizh\nEvit ar roadennoù douaroniel emaomp o vont da implijout roadennoù OpenStreetMap (OSM). Chañs hon eus rak ul levraoueg, da lavaret eo ur seurt lugant (plug-in), a zo evit adtapout roadennoù OSM dre R ! 🎉\nHag evit ar roadennoù da ziskouezañ eo simpl a-walc’h : kavet em eus roadennoù evit Frañs a-bezh war data.gouv.fr. Setu ul liamm evit pellgargañ anezho : Prix moyen au m² des ventes de maisons et d’appartements par commune en 2019.\nMat eo ! Bremañ p’hon eus pep tra e c’hellomp kregiñ e-barzh ! 🤸\nStaliañ al levraouegoù\nDa gentañ ma digarezit rak livet em eus gevier. Ret eo deomp staliañ traoù all, met e-barzh R ar wech-mañ (pe RStudio evit bezañ resis). Ezhomm hor bo al levraouegoù-se :\nggplot2 : evit tresañ grafikoù, kartennoù\nosmdata : evit pellgargañ roadennoù OSM\ndplyr : al levraoueg-mañ a sikouro skrivañ urzhioù poellekoc’h ha buanoc’h\nsf : evit dazverañ roadennoù OSM\nNeuze lañsit RStudio. Krouit ur restr nevez (da skouer e saozneg : File > New File > R script) ha saveteit anezhi en un teuliad bennak. Da skouer en teuliad e lec’h m’ho peus pellgarget ar roadennoù.\nBremañ e-barzh ar c’hoñsol (al letrin) skrivit :\ninstall.packages(c("ggplot2", "osmdata", "dplyr", "sf"))\nGoude ur pennad amzer e vo al levraouegoù-se staliet war ho urzhiataer.\nAozañ ar skript\nBremañ aozomp hor skript evit gouzout petra ober dre vras.\nRet eo deoc’h gouzout un tamm petra eo ereadurezh R. Ma fell deoc’h e kinnigan deoc’h mont da welout an tuto-se (e galleg). N’eo ket ur redi newazh.\nRankout a ra deoc’h gouzout petra eo an evezhiadennoù memestra. Int a zo un doare da skrivañ traoù evidoc’h hepken, ne servijont da netra nemet aozañ ar skript ha reiñ da gompren petra a dalv urzhioù luziet da skouer. E R e vezont skrivet gant an arouezenn #. Ur skouer :\n# Setu un evezhiadenn. Al linenn dindan a jed ar gwezhiadur 2+2\nNeuze implijet e vo an evezhiadennoù evit aozañ ar skript dre vras :\n# 1. Kargañ al levraouegoù\n# 2. Dastum roadennoù OpenStreetMap\n# 3. Dastum roadennoù ar prizioù\n# 4. Eren (joindre, merge) ar roadennoù\n# 5. Tresañ an disoc'h !\nGwelout a rit ez eus 4 lodenn. Krogomp gant an hini gentañ !\n1. Kargañ al levraouegoù\nAl lodenn-mañ a zo an hini simplañ. Staliet hon eus al levraouegoù, bremañ eo poent o c’hargañ gant an urzh : library(). Er mod-se e vez graet :\n# Evit lavarout da R e peseurt teuliad emaomp o labourat\nGallout a rit diuzañ an teir linenn a grog gant library ha klikañ war “Run” en nec’h, a-zehou, pe pouezañ war Ctrl + stokell Kas. An urzhioù a vo kaset ha karget e vo al levraouegoù !\nOuzhpennet em eus un urzh all evit lavarout da R e peseurt teuliad emaomp o labourat (gant setwd() a dalv set working directory e saozneg).\nKendalc’homp gant un dra un tamm diaesoc’h : kargañ roadennoù OpenStreetMap.\n2. Dastum roadennoù OpenStreetMap\nAl levraoueg osmdata a bourchas un urzh anvet opq() evit kas ur reked, ur goulenn da OpenStreetMap.\nroadennou_osm <- opq(bbox=c(-5.5584,46.7773,-0.7409,48.9728),\ntimeout = 180) %>%\nadd_osm_feature(key = 'boundary', value = 'administrative') %>%\nadd_osm_feature(key = 'admin_level', value = '8') %>%\nAr pezh pouezusañ en urzh-mañ eo an arventenn bbox a sinifi bounding box (e brezhoneg : “boest hazh"). Lakaet e vo enni daveennoù douaroniel Breizh, skrivet er mod-se : c(-5.5584,46.7773,-0.7409,48.9728). c() a zo un urzh evit bodañ talvoudoù en ur sturiadell.\nLakaat a ran ivez timeout = 180 rak pounner eo ar roadennoù da bellgargañ. Dre ziouer ma n’eo ket echu ar bellgargañ dindan 25 eilenn ez eus ur fazi timeout. Ret eo hiraat an talvoud. Gallout a rit klask gant 180 eilenn da gentañ hag uhelaat ma n’eo ket trawalc’h.\nGoude e implijan div wech ar memes urzh : add_osm_feature(). Resisaet eo ar reked evit kaout ar c’humunioù (live melestradurel 8 a zo ar c’humunioù).\nErfin e ouzhpennan osm_data_sf() evit kaout ar roadennoù en ur furmad a zo aes da zazverañ.\nb. Mirout ar roadennoù talvoudus hepken\nN’eo ket echu c’hoazh ! Kalz a ditouroù a zo didalvoud neuze eo gwelloc’h silat un tamm.\nkumuniou <- roadennou_osm$osm_multipolygons %>%\nmutate(departamant = substr(ref.INSEE, 1,2)) %>%\nfilter(departamant %in% c("22", "29", "35", "44", "56"))\nEl lodenn-mañ e implijañ ereadurezh dplyr a zo simpl a-walc’h evit kompren petra zo graet amañ.\nDa gentañ e krouan ur varienn nevez, kumuniou. Lakaet vo enni ar pezh a zo jedet a-zehou.\nMeur a roadenn zo e roadennou_osm. Dibab a ran ar pezh anvet osm_multipolygons hepken peogwir ez eus ennañ stumm, anvioù ar c’humunioù ha titouroù all.\nAn eil linenn a grog gant mutate(). Ar fonksion-se (an urzh-se) a laka ur golonenn nevez en daolenn osm_multipolygons. Kemer a ran ar varienn ref.INSEE, arloañ a ran warni ar fonksion substr() evit mirout an daou niverenn gentañ er c’hod INSEE. An disoc’h eo niverenn an departamant ha lakaet eo er golonenn nevez.\nEl linenn ziwezhañ e silan an disoc’hoù evit mirout departamantoù Breizh hepken.\nC’hoant ho peus sellout ouzh ar pezh hon eus evit poent ? Aes eo !\nImplijout a ran ggplot() evit krouiñ ur grafik nevez. Reiñ a ran dezhi ar roadennoù (kumuniou). Goude e lavaran dezhi lakaat ul liv disheñvel evit pep departamant (aes(fill=departamant)). Skrivet eo war-lerc’h an urzh a zo gouest da sevel ur gartenn diwar ar roadennoù (geom_sf()).\nHa setu an disoc’h !\nAn disoc’h evit poent : kartenn Breizh gant an holl gumunioù livet dre zepartamant.\nBrav ! 👏\n3. Dastum roadennoù ar prizioù\nLivañ ar c’humunioù dre zepartamant a zo mat met n’eo ket ar pezh a oa raktreset. Evit livañ ar c’humunioù dre briz ar metrad karrez eo ret kargañ ar roadennoù-mañ. Goude bezañ pellgarget ar restr e c’hellit skrivañ :\npriziou <- read.csv("./dvf-communes-2019.csv", sep=";") %>%\nfilter(INSEE_DEP %in% c("22", "29", "35", "44", "56"))\nAmañ read.csv() a zo un urzh evit kargañ un teul CSV (Comma Separated Values). Talvoudoù an teul am eus dibabet a zo dispartiet gant an arouezenn ; setu perak em eus skrivet sep=";".\nAmdreiñ a ran ar roadennoù e furmad dplyr a-drugarez da as_tibble evit bezañ gouest da zazverañ aes. Hag erfin memes tra eget a-raok : silat a ran ar roadennoù evit mirout kumunioù e departamantoù Breizh hepken.\nPrest omp bremañ evit eren/liammañ an holl ditouroù !\n4. Eren ar roadennoù\nEmaomp o vont da implijout an titour a zo boutin d’an daou daolenn : an niverenn INSEE. Setu penaos ober :\ndata <- merge(kumuniou,\nAr fonksion merge() a gemer ar roadennoù kumuniou hag ar re priziou. Lavarout a reomp implijout an niverennoù INSEE evit keñveriañ ha liammañ an titouroù. Da lavaret eo ar golonenn ref.INSEE en daolenn gentañ hag ar golonenn INSEE_COM en eil daolenn.\nBremañ ez eus kalz a ditouroù e-barzh ar varienn data. Un tammig re evit lavarout ar wirionez. Neuze e simplaan/reduan anezhi er mod-se :\ndata_simpl <- data %>%\nselect(ref.INSEE, name, name.br, geometry,\nPOPULATION, Nb_Ventes, PrixMoyen_M2) %>%\nst_simplify(preserveTopology = TRUE, dTolerance = 0.001)\nAn urzh-mañ a lavar :\nkemer ar varienn data\ndibab meur a golonenn (ref.INSEE, name, name.br hag all hag all)\nimplij ar fonksion st_simplify() evit reduiñ resisted stumm ar c’humunioù rak pounner a-walc’h eo\nlaka an disoc’h en ur varienn nevez anvet data_simpl\nDastumet hag aozet hon eus kement tra hon eus ezhomm evit tresañ an disoc’h ! 👌\n5. Tresañ an disoc’h\nEvit ar bazenn ziwezhañ emaomp o vont da implijout ggplot() evel ar gartenn gentañ. Setu ar pezh am eus skrivet :\ncolors = c("#ffdbdb", "#ea0000"),\nna.value = "grey75",\nggtitle("Keitad priz ar metrad karrez dre gumun e Breizh")+\ntheme(plot.title = element_text(face = "bold", hjust=0.5, size=15))\nMemes tra eget a-raok : reiñ a ran da ggplot() ar roadennoù, da lavaret eo ar varienn data_simpl. Goude e lec’h an departamantoù e lavaran dezhi implijout ar golonenn PrixMoyen_M2 a oa en daolenn priziou ha neuze bremañ en daolenn data_simpl. Lavarout a ran ivez implijout geom_sf() evit tresañ. An div linenn-se a zo trawalc’h evit tresañ. Ouzhpennañ a ran linennoù zo memestra evit bravaat an disoc’h.\nRoet em eus an urzh scale_fill_gradientn() a servij termenañ al livioù hon eus c’hoant. Lakaet em eus ur seurt ruz sklaer-mat hag unan a zo teñvaloc’h. N’eo ket gwal bouezus ar peurrest.\nMet n’eo ket echu c’hoazh : skrivet em eus un titl a-drugarez d’an urzh ggtitle(). Evit tennañ ar gael, ar glouet eus ar grafik e ouzhpennan theme_void(). Hag evit echuiñ e termenan stil an titl.\nSetu hon disoc’h !\nKartenn Breizh gant keitad priz ar metrad karrez dre gumun.\nSetu ar skript klok gant kalz a evezhiadennoù : fardan_ur_gartenn.R.\nSetu barrek oc’h da sevel kartennoù gant R hag OpenStreetMap bremañ. Gourc’hemennoù ! 👏\nLavarout a ran en-dro : kinniget em eus un doare d’ober. Doareoù all a zo. Ha doareoù aesoc’h ivez (gant QGIS da skouer).\nMet ar pezh a zo dispar gant R a zo fed e c’hellomp cheñch aes-tre an titouroù treset. Da skouer e c’hellit lakaat POPULATION e plas PrixMoyen_M2 en urzh ggplot() ha diskouezet e vo ar boblañs. Memes tra gant Nb_Ventes.\nOuzhpenn se m’ho po c’hoant da dresañ un dra disheñvel-mik diouzh prizioù ar metrad karrez ne vo ket ur gudenn gwall vras. An hanter eus al labour a vo graet dija : gallout a reoc’h eilañ/pegañ al lodenn gentañ diwar-benn OpenStreetMap.\nGant R e c’heller aotomatekaat traoù zo. Lakaomp eo bet pellgarget roadennoù all gant prizioù ar metrad karrez e Breizh bep bloaz abaoe 2000. Kentoc’h eget skrivañ an urzhioù gant an dorn ha cheñch un draig evit bep bloaz e c’hellfemp programmiñ ur rodell a rafe ar memes tra evit bep bloaz ha kaout an disoc’h en un teul PDF nemetken da skouer.\nEmichañs ho poa bet plijadur o heuliañ an tuto-mañ. Ma n’eo ket sklaer ul lodenn skrivit din mar plij ! Spi am eus n’ez eus ket re a fazioù e brezhoneg ivez. Gallout a rit mont e darempred ganin dre an evezhiadennoù dindan pe dre bostel m’ho peus c’hoant : eorn ατ goe.land (lakait “@” e lec’h “ατ”).


Fernando VII (Spagn) - Wikipedia\nFernando VII (Spagn)\n(Adkaset eus Fernando VII)\nFernando VII (San Lorenzo de El Escorial, 14 a viz Here 1784 - Madrid, 29 a viz Gwengolo 1833), lesanvet el Deseado (an hini c'hoantaet) pe el Rey Felón (ar roue trubard) a voe roue Spagn dre ziv wech: adalek Meurzh betek Mae 1808, ha goude skarzhet ar «rey intruso» José Iañ Bonaparte, adal Kerzu 1813 betek e varv, war-bouez ur pennadig e 1823, pa voe diroueet gant Kuzul ar Rejañs.\nFernando VII, roue Spagn\n2.2 Ren kentañ hag emgav Baiona\n2.3 Ar roue ha Napoleon\nFernando VII en Priñs Asturiez.\nGanet e oa d'ar 14 a viz Here 1784, e San Lorenzo de El Escorial. Mab e oa da Carlos IV, roue Spagn, ha da María Luisa de Parma (1751-1819), a voe diskaret gantañ da-geñver emsavadeg Aranjuez.\nGoude Emwel Baiona e 1808 e rankas dilezel e garg a roue. E-pad Brezel Dizalc'hted Spagn e chomas prizoniet e Valençay, e Bro-C'hall, hogen anavezet e oa gant Cortes Cadiz, ha kuzul ar rejañs, evel roue Spagn en e reizh. Pa zistroas en 1814 e oa fiziañs ennañ, ha karet e oa gant an darn vrasañ eus ar Spagnoled.\nPa voe faezhet armeoù Napoleon ha kaset kuit ar roue Buonaparte e voe daskoret e gurunenn da Fernando gant Napoleon, gant Feuremglev Valençay. Ar roue deseado, c'hoantaet avat, a ziskouezas ne oa nemet ur roue hollveliour mac'hom ha ne rae forzh ebet, eus kreiz e lez, gant c'hoantoù gwirion e bobl, ha hi a wele ennañ neuze un den divorc'hed, treitour, ha leun a zrougiezh. Ne oa ken pal d'e bolitikerezh nemet padout er galloud.\nEntre 1814 ha 1820 ec'h adsavas an hollveliouriezh eta hag ec'h embannas e oa e-maez al lezenn Bonreizh Cadiz. Heskinañ a reas kostezenn ar frankizourien. Hogen, war-lerc'h ar c'hwec'h vloavezh a vrezel diabarzh a oa bet en amzer ar Buonaparte, ha gant ur vro rivinet, un ekonomiezh diskaret, ne deuas ket a-benn e c'houarnamantoù da gas lestr ar stad war-raok.\nEn 1820 e voe un taol-stad gant an arme hag a zegasas un tribloaziad a frankizouriezh (1820-1823), hag adsavet e voe Bonreizh ha dekredoù Cadix.\nUn dezamortizadur, pe diberc'hennadur, a voe a-nevez. Bep ma'z ae ar frankizourien virvidik pelloc'h eget ar re glouar e rae van ar roue da zoujañ ouzh ar Vonreizh en ur iriennañ da adsevel an hollveliouriezh. Dont a reas a-benn eus e daol gant ergerzhadeg-vrezel an arme c'hall da Spagn e 1823.\nE dibenn e ren e voe gwaskerezh diduez, hogen ivez ur politikerezh hollveliek klouar a zisplije kenañ d'an hollveliourien a oa bodet en-dro d'e vreur, an infant Carlos de Borbon. Ouzhpenn-se e voe afer hêrezh ar gurunenn a oa penn-kaoz d'ar c'hentañ brezel karlist a grogo da varv Fernando VII pa zegouezho ar gurunenn etre daouarn e verc'h Isabel II, ha ne voe ket anavezet gant an infant Carlos.\nPa voe ganet Fernando de Borbon e oa e dad-kozh Carlos III o ren. An navvet e oa eus pevarzek bugel ar priñs Carlos, a voe roue goude evel Carlos IV, hag e bried María Luisa de Parma (1751-1819). Trizek breur en doa, eizh anezhe a varvas a-raok 1800.\nPa zegouezhas ar gurunenn gant e dad en 1788 e voe anvet Fernando da briñs Asturiez gant ar Breujoù (Cortes) en ul lid a voe aozet e manati San Jeronimo el Real, e Madrid, d'an 13 a viz Gwengolo 1789. Abredik e voe roet da skoliañ d'an tad Felipe Scio de San Miguel, lean eus urzh an Escolapios, den speredek ha desket, hag a voe anvet da eskob Sigüenza en 1795. Kemeret e voe e lec'h neuze gant eskob Orihuela, Francisco Javier Cabrera, ha gant ar chaloni Juan Escóiquiz. Dindan levezon ar chaloni eo e vagas kasoni ouzh e vamm hag he serc'heg, Manuel Godoy.\nAbred e krogas Fernando da iriennañ a-enep e dud hag a-enep Manuel Godoy. En-dro da briñs yaouank Asturiez e oa bodet tud eus an noblañs uhel, a vo graet la camarilla anezho diwezhatoc'h, ha ne glaskent nemet reiñ lamm d'ar ministr Godoy. En 1807 e oa bet un irienn, an hini gentañ, a voe kavet penn dezhi, abalamour d'ur flatradenn. Barnet evoe ar priñs yaouank, flatrañ a reas e harperien, ha goulenn pardon digant e dud. A-du e oa al lezvarn gant an iriennerien ha didamallet e voe an holl.\nRen kentañ hag emgav BaionaAozañ\nEizh skoed Fernando VII, graet e Bogotá en 1809. Dre ma ne oa ket a batrom eus penn ar roue e voe lakaet hini e dad (evel amañ) pe treset pennoù faltaziet.\nE miz Meurzh 1808, pa edo armeoù gall Napoleon o tostaat ouzh Madrid, hervez diferadurioù Feuremglev Fontainebleau (1807), ez eas kuit ar roue hag e diegezh da Aranjuez. Godoy a oa en e soñj kas anezho da Amerika ma vije ezhomm. D'ar 17 a viz Meurzh e voe arsailhet palez Godoy gant ar bobl, iset gant tud kostezenn Fernando. Dont a reas Carlos IV a-benn da saveteiñ buhez buhez priñs ar peoc'h met ret e voe dezhañ lezel e gurunenn gant e vab d'an 19 a viz Meurzh. Anavezet eo an darvoudoù-se dindan an anv emsavadeg Aranjuez. An eil gwech en istor Spagn e oa d'ur roue bezañ distroadet gant e vab, abaoe diskar Alfonso X Kastilha gant Sancho IV Kastilha.\nDistreiñ a eure Fernando d'al lez ma voe degemeret gant pobl Madrid o youc'hal gant al levenez. Hogen, en derc'hent, 23 aviz Meurzh, e oa erruet an arme c'hall e Madrid ivez gant ar jeneral Joachim Murat\nAr roue ha NapoleonAozañ\nGwarez Napoleon a c'houlennas ar roue kozh hag e bried digant Napoleon, ha diwallet e voent gant soudarded Murat. War un dro e kinnigas Napoleon da Fernando aozañ un emgav etreze. Kerkent ec'h asantas Fernando rak esperout a rae e roje skoazell dezhañ da vezañ roue Spagn. E Madrid e ranke bezañ an emgav, met a-benn ar fin e voe lakaet pelloc'h en hanternoz, e Burgos da gentañ, Donostia goude, haga-benn ar fin e c'hoarvezas e Baiona. D'an 20 a viz Ebrel e tremenas ar Bidassoa. Ne ouie ket c'hoazh e oa prizoniad hag e vije dalc'het c'hwec'h vloaz e harlu e Bro-C'hall.\nCarlos IV en doa dilezet ar gurunenn, kemeret gant Fernando VII, en eskemm ouzh frankiz Godoy. Napoleon a bedas Godoy ivez da Vaiona. Godoy a soñje e c'hallje goulenn digant Fernando an aotre da zistreiñ da Spagn ha da adkemer e vadoù. Carlos hag e bried a c'houlennas kemer perzh er vodadeg. Dindan gwarez ur bagad soudarded c'hall e tegouezhjont e Baiona d'an 30 a viz Ebrell. Daou zevezh goude en em savas ar bobl e Madrid a-enep ar C'hallaoued. Gant emsavadeg an Dos de Mayoe krogas Brezel Dizalc'hted Spagn.\nE-keit-se, e Baiona, e troe an traoù en un doare farsus. Napoleone Buonaparte a viras ouzh Manuel Godoy da erruout, evit ma n'hallfe ket kuzuliañ ar rouaned kozh, a ziskouezas neuze pegen diampart e oant. Napoleon a lavaras da Fernando en doa diskaret ar roue, e dad, dre nerzh, ha ne oa ket reizh ha ne dalveze ket, ha groñs e c'houlennas digantañ anavezout Carlos da roue. Ar rouanez, mamm Fernando, a c'houlennas digant Napoleon fuzuilhañ Fernando abalamour d'ar pezh en devoa graet dezho, roue, rouanez, ha Godoy.\nNapoleon a lakaas Carlos da blegañ, ma laoskas gant an impalaer gall e wirioù war gurunenn Spagn. En eskemm e voe kinniget repu e Bro-C'hall, dezhañ, d'e bried ha Godoy, ha 3 milion a realed bep bloaz da vevañ. Carlos a gave dezhañ n'en doa kollet netra er marc'had peogwir e oa bet diroueet gant e vab. Pa erruas e Baiona ar c'heloù eus an emsavadeg hag eus ar waskadeg a deuas goude e voe lakaet bec'h war Fernando gant Napoleon, ha gant e dad Carlos, abalamour dezhañ da anavezout e dad evel gwir roue.\nEn eskemm en devije ur c'hastell hag ur bañsion vloaziek a 4 milion a realed. Da gement-se ec'h asantas, d'ar 6 a viz Mae 1808, pa ne ouie ket e oa bet dilezet e wirioù gant e dad, ha roet anezho da Napoleone Buonaparte, hag a roas anezho d'e vreur Giuseppe Buonaparte. Kement-se eo a zo anvet dilez-kurunenn Baiona.\nAn dilez-roue-se a zegasas ouzhpenn kemm-tiegezh er rouantelezh. En un diskleriadur d'ar Spagnoled, d'ar 25 a viz Mae, ec'h embannas Napoleon e oa reizhad Spagn o vont da gemmañ hag e vije ur Vonreizh hep kaout ezhomm d'ober dispac'h evit se.\nEn miz Gouhere 1812 e teuas un armead saoz ha spagnol eus Portugal, gant dug Wellington, da drec'hiñ war ar C'hallaoued en emgann Arapiles, ha d'o c'has kuit eus Andalouzia. Hag int da dostaat ouzh Madrid. Bihanaet e oa niver ar soudarded c'hall gant drouziwezh brezelekadenn Rusia, e deroù 1813.\nKas kuit a rejont Joseph Bonaparte eus Madrid neuze seul aesoc'h a se ha trec'hiñ ar C'hallaoued en emgann Vitoria ha hini San Marcial. Joseph Bonaparte a guitaas ar vro ha Napoleon a rankas kemer diarbennoù da zifenn haroù kreisteiz Bro-C'hall.\nPezh arc'hant en anv Fernand o VII\nPeder gwech e timezas:\nen 1802, d'e geniterv Maria Antonia an Div Sikilia (1784-1806), merc'h da Ferdinando Iañ an Div Sikilia, roue an Div Sikilia, ha da Maria Karolina Aostria. Div golladenn a reas Maria-Antonia ha bugel ebet n'he doe.\nen 1816, d'e nizez, ar briñsez portugalat Maria Izabel Braganza (1797-1818), merc'h d'e c'hoar henañ Carlota Spagn ha da João VI, roue Portugal. Div verc'h o doe:\nMaria Luisa, ganet e miz Eost 1817, hag a varvas e miz Genver 1818, da 4 miz.\nur verc'hig all hag a varvas o vezañ ganet, da Nedeleg 1818, hag he mamm d'he heul diwar an oberatadenn da wilioudiñ, da 21 bloaz.\nen 1819, da Maria Josepha Amalia von Sachsen (1803-1829), merc'h da Maximilian von Sachsen ha Caroline de Bourbon-Parme. Bugel ebet n'o doe.\nen 1829, d'e nizez Maria Cristina an Div Sikilia (1806-1878), merc'h d'e c'hoar yaouañ María Isabel Spagn ha da Francesco Iañ an Div Sikilia. Div verc'h o doe:\nIsabel II (1830-1904), a voe Rouanez Spagn ;\n↑ Acto de la jura del príncipe de Asturias, don Fernando, , p. 67-95.\n↑ Gazeta de Madrid p. 297 ha 298\n↑ Gazeta de Madrid p. 458459.\nAdtapet diwar « https://br.wikipedia.org/w/index.php?title=Fernando_VII_(Spagn)&oldid=1966912 »\nKemm diwezhañ d'an 18 C'hwe 2022 da 11:37\nKemmoù diwezhañ degaset d'ar bajenn-mañ d'an 18 C'hwe 2022, da 11:37.


Diwan : emgav d’ar 4 a viz Gouere e Gwengamp. | Bretagne Info\nBrowse: Home / 2018 / juin / 28 / Diwan : emgav d’ar 4 a viz Gouere e Gwengamp.\nPosted by admin on 28/06/2018 in Brezhoneg / Articles en Breton | 330 Views | 1 Response\nHa dont a ray Gwengamp da vezañ kêrbenn ar manifestadegou er sizhunvezhioù da zont ? Ouzhpenn d'an emgaviou roet gant implidi/impliajadezed an ti-gwilioudiñ e ro ar skolioù Diwan bodet dindan anv "emglev Plijidi" emgav deoc'h d'ar Merc'her 4 a viz Gouere.\nDaoust d'ar pezh a glever amañ hag a-hont, komzoù toull, koulzadoù jestraouiñ dilennidi zo e parlamant Pariz na cheñchont netra war an dachenn evit ar skolioù dre soubidigezh lakaet diaes gant cheñchamant dezverkoù ar c'hevratoù sikouret.\nN'ouzer ket evit poent ha manifoù all a vo e Breizh d'an devezh se met arru eo poazh an dregeriz gant an diouer a youl da stourm zo gant tud zo, na vo a-raokadenn ebet ma chomomp da ruzañ didrabas dindan heol tomm an hañvezh o kregiñ !\nPoent eo da dud zo kompren ez eus da vat deus skoliou en arvar da chom hep digeriñ hep diskoulm pleustrek ebet er sizhunvezhioù da zont evit ar postoù na dennont ket deus ar c'helenn da skouer.\nAr c'hoant meump da vezañ trec'h ha da gas hor bugale e skolioù az a en-dro evel ar re all e distro-skol miz Gwengolo ha faot a ra deomp gwelet rouedad ar skolioù Diwan o vont war astenn er vro a-bezh. Evel meump c'hoant e c'hellfe al liseidi tremen kement arnodenn a fell dezhe en o yezh skol.\nN'eo ket en ur chom hep kemer hent ar stourm en dro e teufomp a-benn d'en ober.\nPa vez ar vretoned oc'h vont war-raok asambles ez a war souz ar gouarnamant gall ! War a seblant n'eus nemet difennerien ar brezhoneg n'o deus ket komprenet se !\nTennomp kentel deus kiladennou ar stad diwar-benn an tennañ treizh, ar mengleuzioù, an aerborzh ha nevez zo diwar-benn gwiliouderezh Gwengamp ! Ar stourmou se n'int ket bet gounezet en ur gas lizhiri pe en ur stlejal evel naered dirak kannaded Pariz...\nM'emaoc'h a-du ganeomp deuit d'ar Merc'her 4 a viz Gouere e Gwengamp. Hent-all dalc'hit da lipat treid lous ar re o deus gwerzhet o ene da bariz hag a glask reizhabegiñ o c'hadorig dic'halloud en ur gas lizhiri diefed da brezidant republik ar Frañs.\nPep hini zo lib' !\nKredomp stourm, kredomp bezañ trec'h !\nKerent skoliou Diwan bro-dreger deus an tu-kleiz dizalc'hour.\nSkolaerien, ASEM, skolidi, tud ar vugale, mignoned Diwan, deuit niverus dirak isprefeti Gwengamp d'ar Merc'her 04 a viz Gouere da 10e30 evit diskouez e chomomp war ziwall betek kaout un dazont padus evit rouedad Diwan. Betek an trec’h !\nPosted in Brezhoneg / Articles en Breton | Tagged #BacEnBreton, #BakBZHG, #JusticePourDiwan, #JustisEvitDiwan, #LangueBretonne, #LiseDiwan, @bakebrezhoneg, bac, bac en breton, baccalauréat en breton, Baccaluréat, bachelouriezh, Bak, Bak e brezhoneg, Bak e BZHG, Boulvriag, breizh, bretonnant, Brezhoneg, brezhoneg er skolioù, brezhoneg ofisiel, brittophone, bro dreger, bzh, BZHG, carhaix, cgt, cgt bretagne, charte européenne, CIE, contrat aidés, correcteurs bretonnants, CUI, deskadurezh, Dihun, div yezh, diwan, diwan breizh, efflamm floc'h, En Bretagne comme au Pays Basque, épreuve de mathématiques, Etat Français, gwengamp, histoire-géographie, Ismael Morvan, karaez, kastell briant, langue, langue bretonne, langue bretonne au lycée, lannuon, lise diwan, Lise Diwan Karaez, Liseidi Diwan, louaneg, Luca Rault, Lycée Diwan, Lycéennes, Lycéens, macron, manif lannuon, manifestadeg, montroulez, naoned, Parcours Emploi Compétence, pays basque, pempoull, plijidi, Plonevez moedeg, Prizioù, Prizioù ar brezhoneg, rannvro breizh, rennes, roazhon, sant brieg, servij publik brezhonek, skol diwan, skolaj diwan bro dreger, skolioù brezhonek, SLB, stourm ar brezhoneg, ur statud evit diwan


Sant-Servan - Wikipedia\nAn tour Solidor.\nSkoed ardamez Sant-Servan\nSant-Servan a oa ur gumun dizalc'h, war lez dehoù aber ar stêr Renk, a-raok bezañ staget ouzh Sant-Maloù e 1967.\n1.3 Monumantoù ha traoù heverk\n2.1 Tud bet ganet eno\n2.2 Tud bet marvet eno\nDekred eus ar 26 a viz Du 1790 war al le ret: embannet e voe bout mennet da nac'h al le ouzh ar Roue, ar vro hag al lezennoù gant ar person-dean, Gautier e anv, Livier, kure, ha Perrotin, beleg.\nFuzuilhet e voe ur soudard bet ganet er gumun gant al lu gall d'an 21 a viz Here 1915, e Tuniz, evit «muntr, ha klask muntrañ»; lazhet e voe unan all divarn gant e uhelourien en Estrées-Deniécourt d'an 10 a viz Gwengolo 1916 e-kerzh ur «rebellerezh».\n428 gwaz a gollas o buhez abalamour d'ar brezel hervez monumant ar re varv, d.le. 3,34% ag ar boblañs hervez an niveradeg bet graet e 1911.\nKêr Alet, kêr-benn ar Goriosolited, he c'hreñlec'h, bunkerioù alaman ha dismantroù iliz-veur Sant-Pêr\nbrudet eo an Tour Solidor\npark ha maner La Briantais\nLouis Duchesne, istorour ha beleg, d'an 13 a viz Gwengolo 1853.\nÉdouard Nowé, d'an 10 a viz C'hwevrer 1888, soudard er 5et batailhon kerzhet troadeien skañv, fuzuilhet d'an 21 a viz Here 1915 gant al lu gall, e Tuniz, evit «muntr, ha klask muntrañ».\nPierre Le Gruiec, d'ar 1añ a viz Meurzh 1890, soudard er 120vet rujumant war-droad, lazhet divarn gant e uhelourien en Estrées-Deniécourt d'an 10 a viz Gwengolo 1916 e-kerzh ur «rebellerezh».\nSuzy Solidor ("Suzanne Louise Marie Marion" hec'h anv gwir), kanerez vreizhat ha gall, 18 a viz Kerzu 1900.\nAngèle Vannier, barzhez vreizhat, 12 a viz Eost 1917.\nFélix Trochu, beleg diazezer ar gelaouenn bemdeziek L’Ouest-Éclair, 26 a viz Gwengolo 1950.\nJeanne Jugan (1792-1879), santez, he deus bevet eno\n↑ Cassini - EHESS\n↑ Adhésion de Messieurs les Recteurs, Curés et autres ecclésiastiques du diocèse de Saint-Malo, en Bretagne, A l'exposition des principes sur la Constitution du Clergé, adressée à MM. les Evêques députés à l'Assemblée nationale, Imprimerie de Crapart, place Saint-Michel, Pariz, Bro-C'hall, pajennoù 11, 12 ha 19\nAdtapet diwar « https://br.wikipedia.org/w/index.php?title=Sant-Servan&oldid=1970921 »


Evénements - Kurdish friendships of Brittany\nManifestadeg a-enep aloubadeg Rojava gant Turkia\nAdd Manifestadeg a-enep aloubadeg Rojava gant Turkia to favorites.\nSaturday 10 August 2019, 16:00\nGalvet gant KDK-R ha KKB\nAdd Manifestadeg to favorites.\nSaturday 11 June, 13:00\nDevezh stourm a-enep aloubadeg Kurdistan gant Stad Turkia\nAdd Newroz 2022 to favorites.\nNewroz Kurded Roazhon ha Breizh\nKerzhadeg Newroz 2022\nAdd Kerzhadeg Newroz 2022 to favorites.\nSaturday 19 March, 18:00\nAozet gant KDK-R ha ZIN 35\nSkignañ ar film "I am the revolution" ha taol-grenn\nAdd Skignañ ar film "I am the revolution" ha taol-grenn to favorites.\nThursday 10 March, 20:15\n"I am the revolution" e VOSTFR - Taol-grenn gant Maryam Ashrafi\nEmgav gant aozerezed "Nous vous écrivons depuis la Révolution"\nAdd Emgav gant aozerezed "Nous vous écrivons depuis la Révolution" to favorites.\nThursday 27 January, 19:30\nDanevelloù maouezed etrevroadelour e Rojava\nSunday 23 January, 16:00\nFriday 21 January, 18:00\nThursday 20 January, 20:00


Caridad Hierrezuelo - Wikipedia\nCaridad Hierrezuelo (El Caney, 1924 – La Habana, 6 a viz C'hwevrer 2009) a oa ur ganerez eus Kuba, c'hoar da Lorenzo Hierrezuelo ha Reinaldo Hierrezuelo, daou soner ha kaner brudet eus an trova. La Dama del Son a veze graet anezhi a-wechoù.\nKregiñ a reas da ganañ e 1947 en Trio Baraguá, ha goude ar c'h-Conjunto Beltrán, betek 1950, pa zilezas ar strollad da ganañ hec'h-unan. Da gentañ e oa guarachera, da lavarout eo kanerez guaracha . Kanet he deus el lazoù Los Taínos de Mayarí, Rumbavana ha Conjunto Caney. Meur a wech ivez he deus kanet gant ar Vieja Trova Santiaguera, Ibrahim Ferrer, Eliades Ochoa ha Manolito Simonet.\nUn droiad a reas gant Los Van Van e Perou, kanañ a reas e Madrid (er Sala Clamores). E Berlin eo bet gwelet war al leurenn gant al laz Sonora Universal de Cuba se o kanañ Guarapo Pimienta y Sal, ur ganaouenn savet gant he breur Reinaldo Hierrezuelo, hag en Expo 2000 en Hannover. Adalek 2001, sachet gant ar Spagnol Antonio Martínez, e oa bet ur pennad o chom en Alamagn. ma kane gant ar Festival Son de Cuba, a yae da seniñ dre Europa.\nO kanañ e Berlin : https://www.youtube.com/watch?v=pjAevddSlHs\nPennad kañv : http://www.cubaencuentro.com/cultura/noticias/muere-caridad-hierrezuelo-la-dama-del-son-154652\nO kanañ El compositor no se equivo (da-heul ur pennad tabut diwar-benn ar ganaouenn Rita la Caimana, savet gant he breur : https://app.box.com/s/unpbjazsex/file/382510072\n↑ Giro, Radamés 2007. Diccionario enciclopédico de la música en Cuba. La Habana. vol 2, p248\nAdtapet diwar « https://br.wikipedia.org/w/index.php?title=Caridad_Hierrezuelo&oldid=1772067 »\nKemmoù diwezhañ degaset d'ar bajenn-mañ d'an 8 Her 2017, da 09:14.


1 Komzoù ar Prezeger mab David, roue Jeruzalem.\n2 Avel an avelioù, eme ar Prezeger, avel an avelioù, pep tra a zo avel.\n3 Peseurt gounid a zo d'un den eus an holl labour a ra dindan an heol?\n4 Ur rumm a dremen, unan all a zeu, met an douar a chom dalc'hmat.\n5 An heol a sav, an heol a ya da guzh, hag ec'h huanad war-zu al lec'h ma sav a-nevez dioutañ.\n6 An avel a ya d'ar c'hreisteiz, hag a dro d'an hanternoz, mont a ra o treiñ amañ hag ahont, hag e tistro warnañ e-unan.\n7 An holl stêrioù a ya d'ar mor, ha n'eo ket leuniet ar mor; hag ar stêrioù a gendalc'h da vont da gavout al lec'h ma teuont dioutañ.\n8 An holl draoù a labour muioc'h eget na c'hellfe an den lavarout; al lagad n'en deus ket e walc'h da welout, nag ar skouarn da glevout.\n9 Ar pezh a zo bet eo ar pezh a vo, ar pezh a zo bet graet eo ar pezh a vo graet, n'eus netra nevez dindan an heol.\n10 Ha bez' ez eus un dra ma vije lavaret diwar e benn: Sell 'ta, nevez eo? Bet eo dija er c'hantvedoù a zo bet araozomp.\n11 Ne vez ket a eñvor eus an traoù a wechall, hag en hevelep doare ne vo ket a eñvor eus an traoù da zont e-touez ar re a zeuio diwezhatoc'h.\n12 Me ar Prezeger a zo bet roue war Israel e Jeruzalem,\n13 ha lakaet em eus va c'halon da glask ha da furchal gant furnez kement a vez graet dindan an neñvoù. Hennezh a zo un dra boanius roet digant Doue da vibien an dud, evit bezañ pledet ganti.\n14 Sellet em eus ouzh kement a vez graet dindan an heol, ha setu, pep tra a zo avel ha poan spered.\n15 Ar pezh a zo kamm ne c'hell ket en em eeunañ, hag ar pezh a vank ne c'hell ket bezañ niveret.\n16 Komzet em eus em c'halon o lavarout: Setu em eus kresket ha brasaet e furnez, muioc'h eget an holl re a zo bet a-raok din e Jeruzalem, ha va c'halon he deus gwelet kalz a furnez hag a anaoudegezh.\n17 Lakaet em eus va c'halon da anavezout ar furnez, ha da anavezout ar sotoni hag ar follentez; met intentet em eus eo kement-se ivez ur boan spered.\n18 Rak gant kalz a furnez ez eus kalz a c'hlac'har, hag an hini a gresk en anaoudegezh a gresk e boan.\n1 Lavaret em eus em c'halon: Deomp ma amprouin ac'hanout bremañ dre al levenez, hag e tañvai an eurvad. Met setu kement-se ivez a zo avel.\n2 Lavaret em eus diwar-benn ar c'hoarzh: Diskiant! Ha diwar-benn al levenez: Da betra e talv?\n3 Divizet em eus em c'halon da reiñ va c'hig d'ar gwin, e-pad ma en em reno va c'halon gant furnez, ha d'en em stagañ ouzh ar follentez, betek ma welin ar pezh a zo mat da vibien an dud d'ober dindan an neñvoù e-pad deizioù o buhez.\n4 Graet em eus labourioù bras, savet em eus din tiez, plantet em eus din gwiniegi,\n5 graet em eus din liorzhoù ha gwerjeoù, ha lakaet em eus enno a bep seurt gwez-frouezh,\n6 graet em eus din stankoù-dour evit dourañ ar parkoù plantet a wez.\n7 Prenet em eus sklaved ha sklavezed, hag em eus bet o bugale ganet em zi, bet em eus muioc'h a ejened ha deñved eget an holl re a zo bet a-raok din e Jeruzalem.\n8 Dastumet em eus din ivez arc'hant hag aour, ha pinvidigezhioù ar rouaned hag ar proviñsoù, bet em eus kanerien ha kanerezed, ha plijadurioù mibien an dud, gwragez en niver bras.\n9 Kresket em eus ha brasaet muioc'h eget an holl re a zo bet a-raok din e Jeruzalem. Ha zoken va furnez a zo chomet ganin.\n10 Da ziwezhañ, eus kement o deus c'hoantaet va daoulagad ne'm eus nac'het netra; ne'm eus dalc'het levenez ebet ouzh va c'halon, rak va c'halon a zo bet laouen gant va holl labour, ar pezh a zo bet va lodenn eus va holl labour.\n11 Ha prederiet em eus war an holl oberennoù o deus graet va daouarn, hag al labour e oan en em roet dezhañ evit o c'has da benn; ha setu pep tra a zo avel ha poan spered, ha n'eus gounid ebet dindan an heol.\n12 Goude em eus troet da brederiañ war ar furnez, ha war ar sotoni hag ar follentez. Rak petra a raio an den a zeu war-lerc'h ar roue? Ar pezh a zo dija bet graet.\n13 Hag em eus gwelet he deus ar furnez ur gounid war ar follentez, evel ar sklêrijenn war an deñvalijenn.\n14 Ar fur en deus e zaoulagad en e benn, hag an diskiant a gerzh en deñvalijenn. Met gouezet em eus ivez ec'h erru un hevelep darvoud ganto holl.\n15 Ha lavaret em eus em c'halon: Erruout a raio ganin evel gant an diskiant. Da betra e talv din bezañ bet furoc'h? Ha lavaret em eus em c'halon ez eo ivez kement-se avel.\n16 Eñvor an den fur ne bado ket pelloc'h eget hini an den diskiant, peogwir en deizioù da zont kement a zo a vo ankouaet. Penaos e varv ar fur evel an diskiant?\n17 Ha kasaet em eus ar vuhez-mañ, rak kement a vez graet dindan an heol ne blij ket din, ha pep tra a zo avel ha poan spered.\n18 Kasaet em eus an holl labour am eus graet dindan an heol, dre ma lezin anezhañ d'an den a zeuio war va lerc'h.\n19 Ha piv a oar hag-eñ e vo fur pe diskiant? Koulskoude e vo mestr war va holl labour ez on en em roet dezhañ, ha war ar pezh am eus graet gant furnez dindan an heol. Kement-se ivez a zo avel.\n20 Setu perak on deuet da zizesperiñ em c'halon diwar-benn an holl labour ez on en em roet dezhañ dindan an heol.\n21 Rak un den en deus labouret gant furnez, anaoudegezh ha berzh, hag e lez holl da hêrezh d'un den all n'en deus ket labouret d'e gas da benn. Kement-se ivez a zo avel hag un dra fall.\n22 Petra a van gant un den eus e holl labour hag eus poan e galon, en deus en em skuizhet ganti dindan an heol?\n23 Rak e holl zeizioù n'int nemet glac'har, hag e labour nemet enkrez, en noz zoken ne ziskuizh ket e galon. Kement-se ivez a zo avel.\n24 Ne vije neuze netra gwelloc'h evit un den eget debriñ hag evañ, ha reiñ levenez d'e ene e-kreiz e labour? Gwelet em eus ivez e teue kement-se eus dorn Doue.\n25 Rak piv a c'hell debriñ ha bezañ laouen muioc'h egedon?\n26 Reiñ a ra furnez, anaoudegezh ha levenez d'an den a blij dezhañ. Met d'ar pec'her e ro ar garg da dapout ha da zastum evit reiñ d'an hini a zo kavet mat gant Doue. Kement-se ivez a zo avel ha poan spered.\n1 Da bep tra e goulz, ha da bep sevenadenn dindan an neñvoù he mare.\n2 Bez' ez eus ur mare evit genel hag ur mare evit mervel, ur mare evit plantañ hag ur mare evit tennañ ar pezh a zo bet plantet,\n3 ur mare evit lazhañ hag ur mare evit yac'haat, ur mare evit diskar hag ur mare evit sevel,\n4 ur mare evit gouelañ hag ur mare evit c'hoarzhin, ur mare evit hirvoudiñ hag ur mare evit tripal,\n5 ur mare evit teurel mein, hag ur mare evit o dastum, ur mare evit pokat hag ur mare evit pellaat diouzh ar pokoù,\n6 ur mare evit klask hag ur mare evit lezel da goll, ur mare evit mirout hag ur mare evit teurel kuit,\n7 ur mare evit regiñ hag ur mare evit gwriat, ur mare evit tevel hag ur mare evit komz,\n8 ur mare evit karout hag ur mare evit kasaat, ur mare evit ar brezel hag ur mare evit ar peoc'h.\n9 Peseurt gounid en deus un den a labour eus e boan?\n10 Gwelet em eus al labour en deus roet Doue da vibien an dud evit e ober.\n11 Graet en deus pep tra kaer en hec'h amzer. Lakaet en deus zoken ar beurbadelezh en o c'halon, hep ma c'hellfe an den kompren adalek ar penn kentañ betek an dibenn petra a ra Doue.\n12 Anavezet em eus n'eus netra gwelloc'h evit un den eget bezañ laouen hag aes e-pad e vuhez.\n13 Ha ra zebro hag evo pep hini, ha ra vo laouen e-kreiz e holl labour, un donezon digant Doue eo.\n14 Anavezet em eus e pado da viken kement en deus graet Doue, n'eus netra da lakaat ouzhpenn ha netra da lemel. Ha Doue en gra evit bezañ doujet.\n15 Ar pezh a zo bet eo ar pezh a zo bremañ, ar pezh a vo eo ar pezh a zo bet dija. Doue a gas en-dro ar pezh a zo tremenet.\n16 Gwelet em eus c'hoazh dindan an heol ez eus fallentez el lec'h gouestlet d'ar varn, hag ez eus fallentez el lec'h gouestlet d'ar reizhder.\n17 Lavaret em eus em c'halon: Doue a varno an den reizh hag an den fall, rak eno ez eus un amzer evit pep mennozh hag evit pep oberenn.\n18 Lavaret em eus em c'halon diwar-benn mibien an dud, ec'h amprouje Doue anezho, hag e weljent o-unan n'int nemet loened.\n19 Rak planedenn mibien an dud a zo ivez planedenn al loened, an hevelep planedenn o deus o-daou. Evel ma varv an eil evel-se e varv egile, an hevelep c'hwezh o deus o-daou, ha d'un den n'eus gounid ebet war ul loen. Rak pep tra a zo avel.\n20 Pep tra a ya d'un hevelep lec'h; graet eo bet pep tra eus ar poultr, pep tra a zistro da boultr.\n21 Piv a oar hag-eñ e pign c'hwezh an dud d'an nec'h, hag-eñ e tiskenn c'hwezh al loened d'an traoñ en douar?\n22 Gwelet em eus n'eus netra gwelloc'h evit un den eget bezañ laouen gant e oberoù, ar pezh a zo e lodenn. Rak piv en kaso en-dro evit gwelout ar pezh a vo en e c'houde?\n1 Goude-se ez on en em lakaet da sellout ouzh an holl waskerezhioù a vez graet dindan an heol. Ha setu, ar re wasket a skuilh daeroù, ha n'o deus frealzer ebet. An nerzh a zo e tu ar re o gwask, met evito n'eus frealzer ebet.\n2 Setu perak e talv din muioc'h ar re varv a zo dija marv eget ar re vev a zo en o buhez,\n3 hag e kavan eürusoc'h eget an eil re hag ar re all, an hini n'eo ket bet c'hoazh, ha n'en deus ket gwelet an oberoù fall a vez graet dindan an heol.\n4 Gwelet em eus ivez pep labour ha pep ijin el labour, n'int nemet gwarizi eus an eil e-keñver egile. Kement-se ivez a zo avel ha poan spered.\n5 An den diskiant a groaz e zaouarn hag en em zebr e-unan:\n6 gwelloc'h eo leizh kleuz an dorn gant diskuizh, eget leizh palv an daou zorn gant labour ha poan spered.\n7 En em lakaet on da sellout ouzh un avel all dindan an heol:\n8 Un den a zo e-unan, hep eiler, n'en deus na mab na breur, ha koulskoude n'eus ket a diwezh d'e holl labour; e zaoulagad zoken n'o deus biken o gwalc'h a binvidigezh. Ne lavar ket: Evit piv e labouran hag e laman eurvad digant va ene? Kement-se ivez a zo avel ha labour poanius.\n9 Gwelloc'h eo daou eget unan, dre ma ez eus evito muioc'h a c'hopr eus o labour.\n10 Rak mar kouezh unan, egile a c'hell e adsevel; met gwalleur d'an hini a zo e-unan hag a gouezh! n'eus den d'e adsevel.\n11 En hevelep doare mar kousk daou a-gevret, e vo tomm dezho; met an hini a zo e-unan, penaos e vo tomm dezhañ?\n12 Mard eo un den kreñvoc'h eget unan hepken, daou a c'hello herzel outañ. Ar gordenn teir breunenn ne dorr ket buan.\n13 Gwelloc'h eo ur bugel paour ha fur eget ur roue kozh ha diskiant, ha na oar ket kemer kuzul.\n14 Rak un den a zeu er-maez eus an toull-bac'h da ren, hag un den bet ganet roue a zeu da vezañ paour.\n15 Gwelet em eus an holl re vev a gerzh dindan an heol o vont war-lerc'h ar mab, an eil goude ar roue hag a yelo en e lec'h.\n16 Ne oa ket a ziwezh d'an holl bobl, d'an holl re ma oa e penn anezho. Koulskoude ar re a zeuio da c'houde ne vint ket laouen diwar e benn. A-dra-sur kement-se ivez a zo avel ha poan spered.\n1 Pa'z i da di Doue, taol evezh ouzh da droad, tosta da selaou kentoc'h eget da ginnig aberzh ar re ziskiant, rak n'ouzont ket e reont an droug.\n2 Na hast ket digeriñ da c'henoù, ha na lez ket da galon da vezañ buan o tisklêriañ ur gomz dirak Doue. Rak Doue a zo en neñvoù, ha te war an douar. Ra vo dibaot eta da gomzoù.\n3 Rak dont a ra an huñvreoù eus prederioù niverus, hag ar mouezh diskiant eus komzoù niverus.\n4 Pa ez po graet ur gouestl da Zoue, na zale ket d'en seveniñ, rak ne gemer ket plijadur en tud diskiant. Seven eta ar gouestl az po graet.\n5 Gwelloc'h e vefe dit chom hep ober gouestloù, eget ober ha tremen hep o seveniñ.\n6 Na lez ket da c'henoù da'z lakaat da bec'hiñ, ha na lavar ket dirak kannad Doue ez eo dre zievezh. Perak e fulorfe Doue en abeg da'z mouezh, hag e tistrujfe oberoù da zaouarn?\n7 Rak evel ma ez eus avel en huñvreoù niverus, ez eus ivez kalz e komzoù niverus. Met douj Doue.\n8 Mar gwelez en ur proviñs ar paour gwasket, an eeunder hag ar reizhder gwallet, na vez ket souezhet. Rak un den a zo savet uheloc'h eget an hini a zo uhel, hag a daol evezh outañ, ha bez' ez eus reoù uheloc'h egeto c'hoazh.\n9 Ur gounid evit ur vro koulskoude eo ur roue enoret gant ar vro.\n10 An hini a gar an arc'hant n'en deus ket e walc'h a arc'hant, hag an hini a gar pinvidigezhioù ne ra ket e vad anezho. Kement-se ivez a zo avel.\n11 E-lec'h ma ez eus kalz a vadoù, ez eus kalz a dud ouzh o debriñ. Ha peseurt gounid en deus an hini o dalc'h, nemet o gwelout gant e zaoulagad?\n12 Kousk al labourer a zo dous, pe e tebr nebeut pe e tebr kalz; met gwalc'hadur ar pinvidig ne lez ket anezhañ da gousket.\n13 Ur gwall-zroug am eus gwelet dindan an heol: pinvidigezhioù miret gant an hini o ferc'henn evit e walleur.\n14 Ar pinvidigezhioù-se a goll dre un darvoud fall, ha mard eo tad d'ur mab, ne chomo netra etre e zaouarn.\n15 Evel m'eo deuet en noazh eus kof e vamm, e tistroio en noazh, o vont kuit evel m'eo deuet. Ha ne gaso gantañ netra a c'hellfe kemer en e zaouarn.\n16 Setu amañ c'hoazh ur gwall-zroug, evel m'eo deuet ez a kuit, ha peseurt gounid en deus da vezañ labouret evit avel?\n17 Debriñ a ra e-pad holl zeizioù e vuhez en deñvalijenn, gant kalz a c'hlac'har, a boan hag a hegas.\n18 Setu ar pezh am eus gwelet: un dra vat ha dudius eo evit an den debriñ, evañ ha bezañ laouen, e-kreiz e holl labour en deus graet dindan an heol, e-pad deizioù e vuhez a ro Doue dezhañ, ar pezh a zo e lodenn.\n19 Hag ar pinvidigezhioù hag ar madoù a ro Doue da bep den, an traoù a laka anezhañ da vestr warno, evit debriñ ha kemer e lodenn diouto, hag evit bezañ laouen e-kreiz e labour, kement-se a zo un donezon digant Doue.\n20 Rak n'en devo ket kalz a soñj eus deizioù e vuhez, dre ma respont Doue dezhañ gant levenez en e galon.\n1 Un droug am eus gwelet dindan an heol, hag a zo stank e-touez an dud:\n2 Doue a ro d'un den pinvidigezhioù, madoù hag enorioù, e doare na vank netra d'e ene eus ar pezh a c'hellfe c'hoantaat, met Doue ne lez ket anezhañ da zebriñ diouto, hag un diavaeziad o debro. Kement-se a zo avel ha gwall-zroug.\n3 P'en defe bet un den kant bugel, hag en defe bevet niver a vloavezhioù, ha ma vefe liesaet deizioù e vloavezhioù, ma n'en deus ket bet e ene e walc'h a vadoù, ma n'en deus ket bet ur bez evitañ, me a lavar eo gwelloc'h ur sioc'han egetañ.\n4 Rak deuet eo en aner, hag eo aet en deñvalijenn, hag e anv a zo goloet a deñvalijenn,\n5 n'en deus ket zoken gwelet an heol, n'en deus anavezet netra, met muioc'h a ziskuizh en deus eget egile.\n6 Evitañ da vezañ bevet div wech mil vloaz, n'eo bet laouen eus mad ebet. Daoust ha ned a ket an holl d'un hevelep lec'h?\n7 Holl labour an den a zo evit e c'henoù, ha koulskoude e c'hoant n'en deus biken e walc'h.\n8 Rak peseurt gounid a zo d'an den fur war an den diskiant? Peseurt gounid a zo d'ar glac'haret a oar en em ren e-touez ar re vev?\n9 Gwelloc'h eo ar pezh a zo gwelet gant an daoulagad eget ar c'hoantoù goullo. Kement-se ivez a zo avel ha poan spered.\n10 Anvet eo bet dija dre e anv ar pezh a zo. Ha gouezet e vez piv eo an den, ha penaos ne c'hell ket stourm a-enep an hini a zo kreñvoc'h egetañ.\n11 Pa vez kalz a draoù, e vez kalz a avel, ha peseurt gounid en deus an den?\n12 Rak piv a oar ar pezh a zo mat evit an den en e vuhez, e-pad deizioù e vuhez a avel emañ o tremen evel ur skeud? Ha piv a c'hell lavarout d'un den ar pezh a vo war e lerc'h dindan an heol?\n1 Gwelloc'h eo brud vat eget c'hwezh-vat, ha deiz ar marv eget deiz ar c'hanedigezh.\n2 Gwelloc'h eo mont d'un ti a c'hañv eget mont d'un ti a fest, rak eno emañ diwezh pep den, hag an hini a zo bev a laka kement-se en e galon.\n3 Gwelloc'h eo an anken eget ar c'hoarzh, rak dre c'hlac'har an dremm e teu laouen ar galon.\n4 Kalon ar re fur a zo en ti a c'hañv, met kalon ar re ziskiant a zo en ti a levenez.\n5 Gwelloc'h eo klevout kroz an den fur eget klevout kanaouenn ar re ziskiant.\n6 Rak evel m'eo trouz an drein dindan ar chaodouron, evel-se eo c'hoarzh an den diskiant. Kement-se ivez a zo avel.\n7 Ar gwaskerezh a ra diboellañ an den fur, hag an donezon a vrein ar galon.\n8 Gwelloc'h eo diwezh un dra eget he fenn-kentañ. Gwelloc'h eo ur spered habask eget ur spered lorc'hus.\n9 Na hast ket en em nec'hiñ ez spered, rak an desped a chom e bruched ar re ziskiant.\n10 Na lavar ket: A belec'h e teu ma oa gwelloc'h an deizioù tremenet eget ar re a-vremañ? Rak n'eo ket dre furnez en em c'houlennfes kement-se.\n11 Ar furnez a zo koulz hag un hêrezh; hag ez eus ur gounid diouti evit ar re a wel an heol.\n12 Rak goloet emeur dindan skeud ar furnez evel dindan skeud an arc'hant, met an anaoudegezh he deus ar gounid-mañ: ar furnez a ro ar vuhez d'an hini en deus anezhi.\n13 Sell ouzh oberenn Doue, rak piv a c'hello eeunañ ar pezh en deus kammet?\n14 En deiz ar mad, bez laouen, hag en deiz an dristidigezh, taol evezh; graet en deus Doue an eil evel egile, evit na gavo an den netra eus ar pezh a vo war e lerc'h.\n15 Gwelet em eus kement-mañ holl e-pad deizioù va avel: bez' ez eus un den reizh o vervel en e reizhder, hag un den fall o hiraat e zeizioù en e fallentez.\n16 Na vez ket reizh betek re, ha na vez ket re fur, perak en em gollfes?\n17 Na vez ket drouk dreistmuzul, ha na vez ket diskiant, perak e varvfes a-raok da amzer?\n18 Mat eo derc'hel soñj eus kement-mañ ha chom hep tennañ e zorn diouzh kement-se, rak an neb a zouj Doue a ya kuit eus pep tra.\n19 Ar furnez a ro muioc'h a nerzh d'an den fur eget dek gouarnour a vefe en ur gêr.\n20 A-dra-sur war an douar n'eus den reizh ebet a rafe ar mad ha na bec'hfe ket.\n21 Na daol ket evezh eta ouzh an holl gomzoù a vez lavaret, gant aon na glevjes da servijer o troukkomz diwar da benn.\n22 Rak da galon a oar ec'h eus te ivez droukkomzet alies a wech diwar benn ar re all.\n23 Amprouet em eus kement-se holl dre ar furnez, ha lavaret em eus: Prenañ a rin furnez. Met pellaet eo diouzhin.\n24 Ar pezh a zo pell, ar pezh a zo don, don, piv a c'hell e dapout?\n25 Lakaet em eus va c'halon da anavezout, da furchal ha da glask ar furnez hag an abegoù a bep tra, ha da anavezout drougiezh ar follentez ha diskiantegezh ar sotoni.\n26 Ha kavet em eus c'hwervoc'h eget ar marv: ar vaouez ma'z eo he c'halon ur roued hag ul las, hag he daouarn ereoù. An hini a zo kavet mat gant Doue a dec'ho diganti, met ar pec'her a vo paket ganti.\n27 Setu amañ ar pezh am eus kavet, eme ar Prezeger, en ur eveshaat ouzh an abegoù a bep tra unan hag unan,\n28 setu amañ ar pezh a glask c'hoazh va ene ha na'm eus ket kavet: kavet em eus ur gwaz e-touez mil, met ne'm eus ket kavet ur vaouez en o zouez holl.\n29 Setu amañ hepken ar pezh am eus kavet: Doue eo en deus graet an den eeun, met klasket o deus kalz a droidelloù.\n1 Piv a zo evel an den fur? Piv a anavez penaos eo an traoù? Furnez an den a ra lugerniñ e zremm, ha garvder e zoare a vo kemmet.\n2 Me a lavar: Mir gourc'hemenn ar roue, ha kement-se abalamour d'al le graet da Zoue.\n3 Na hast ket mont kuit a-zirak e zremm, ha na gendalc'h ket en un dra fall, rak ober a ra ar pezh a blij dezhañ.\n4 E-lec'h m'emañ komz ar roue, eno emañ ar galloud; ha piv a lavaro dezhañ: Petra a rez?\n5 An hini a vir ar gourc'hemenn n'asanto da zroug ebet; ha kalon an den fur a anavez an amzer hag ar varnedigezh.\n6 Rak e pep tra ez eus un amzer hag ur varnedigezh, pa bouez ar gwalleur war an den.\n7 Rak ne oar ket ar pezh a c'hoarvezo; ha piv a lavaro dezhañ penaos en em gavo?\n8 An den n'eo ket mestr d'e spered evit gallout e zerc'hel, ha n'en deus galloud ebet war zeiz ar marv. N'eus diskarg ebet eus an emgann-se, hag an drougiezh ne zieubo ket ar re a berc'henno anezhi.\n9 Gwelet em eus an holl draoù-se, ha lakaet em eus va c'halon da bep labour en em ra dindan an heol. Bez' ez eus un amzer ma ren an den war an den evit e walleur.\n10 Ha neuze em eus gwelet ar re fall beziet, hag ar re o doa graet ar mad o deus tremenet; aet int pell eus al lec'h santel, ankouaet e kêr. Kement-se ivez a zo avel.\n11 Dre ma n'eo ket sevenet buan ar setañs a-enep an oberoù fall, kalon an dud a zo leun a c'hoant d'ober an droug.\n12 Rak petra bennak ma ra ur pec'her kant gwech traoù fall, e kendalc'h da vevañ; koulskoude me a oar ivez e vo eurvad evit ar re a zouj Doue hag a gren dirak e zremm.\n13 Met ne vo ket a eurvad evit an den fall, ha ne hiraio ket e zeizioù muioc'h eget ar skeudenn, dre ma ne zouj ket dremm Doue.\n14 Bez' ez eus un avel a erru war an douar: tud reizh ma c'hoarvez ganto hervez oberoù ar re fall; hag ez eus ivez tud fall ma c'hoarvez ganto hervez oberoù ar re reizh. Lavaret em eus ez eo kement-se ivez un avel.\n15 Setu perak em eus meulet al levenez, dre ma n'eus netra gwelloc'h evit an den dindan an heol, evel debriñ, evañ ha bezañ laouen. Kement-se eo ar pezh a vano gantañ eus e labour e-pad deizioù e vuhez a ro Doue dezhañ dindan an heol.\n16 Pa em eus lakaet va c'halon da anavezout ar furnez ha da deurel evezh ouzh an traoù a vez graet war an douar, rak an den ne ro diskuizh d'e zaoulagad na deiz na noz,\n17 gwelet em eus holl labour Doue, ha gwelet em eus ne c'hell ket an den kavout an oberenn a vez graet dindan an heol. Petra bennak ma en em skuizh d'he c'hlask, n'he c'havo ket. Ha zoken ma lavar an den fur ec'h anavez anezhi, ne c'hell ket he c'havout.\n1 A-dra-sur em eus lakaet va c'halon da gement-se, evit sklêrijennañ kement-se ha penaos ar re reizh hag ar re fur, hag o oberoù, a zo e dorn Doue, hag ar garantez hag ar gasoni, met an dud n'anavezont netra eus kement a zo dirazo.\n2 Pep tra en em gav ingal gant an holl: an hevelep darvoud d'an den reizh ha d'an den fall, d'an den mat ha glan ha d'an hini dic'hlan, d'an den a ro aberzhoù ha d'an hini na ro ket; bez' emañ eus an den mat evel eus ar pec'her, eus an den a dou evel eus an hini en deus aon da douiñ.\n3 Kement-mañ a zo un droug e-touez an holl draoù a vez graet dindan an heol: pa c'hoarvez an hevelep gwalleur d'an holl. Evel-se e vez leun a drougiezh kalon an dud, emañ ar follentez en o c'halon e-pad o buhez, ha goude-se ez eont da di ar re varv.\n4 Bez' ez eus esperañs evit piv bennak a zo unanet d'an holl re vev, ha gwelloc'h eo ur c'hi bev zoken eget ul leon marv.\n5 Ar re vev, e gwirionez, a oar e varvint, met ar re varv n'ouzont netra. N'eus gopr ebet ken evito, rak o eñvor a zo ankouaet.\n6 Evel-se o c'harantez, o c'hasoni hag o c'hoantoù a zo dija marv, ha n'o devo lod ebet biken e kement en em ra dindan an heol.\n7 Kae, debr gant levenez da vara, hag ev laouen da win, rak Doue en deus dija kavet mat da oberoù.\n8 Ra vo gwenn da zilhad, ha ra chomo an eoul hep mankout war da benn.\n9 Bez laouen gant ar wreg a garez e-pad holl zeizioù da vuhez a avel a zo roet dit dindan an heol, e-pad hol zeizioù da avel, rak hennezh eo da hêrezh ez puhez, e-kreiz da labour a rez dindan an heol.\n10 Kement a gav da zorn d'ober, gra-eñ hervez da c'halloud, rak n'eus na labour, na soñj, na anaoudegezh, na furnez e lec'h ar marv m'emaout o vont.\n11 Gwelet em eus c'hoazh dindan an heol n'eo ket ar redadeg evit ar re skañv, nag ar stourm evit ar re greñv, nag ar bara evit ar re fur, nag ar pinvidigezhioù evit ar re boellek, nag ar c'hrad-vat evit ar re ouiziek, rak amzer ha chañs en em gav gant an holl.\n12 Rak an den n'anavez ket zoken e amzer; evel ar pesked a zo kemeret er gwall roued hag al laboused a zo tapet el las, evel-se eo ereet an dud en amzer ar gwalleur, pa gouezh warno a-daol-trumm.\n13 Gwelet em eus ivez ar furnez-mañ dindan an heol, hag e seblante din un dra bouezus.\n14 Bez' e oa ur gêr vihan, gant nebeut a dud enni; a-enep dezhi e teuas ur roue bras, hag e sezizas anezhi, hag e savas kreñvadurioù bras outi.\n15 Met enni e oa un den paour ha fur a zieubas kêr dre e furnez. Met den n'en deus bet soñj eus ar gwaz paour-se.\n16 Neuze em eus lavaret: Furnez a zo gwelloc'h eget nerzh, ha koulskoude disprizet eo furnez ar paour, hag e gomzoù n'int ket selaouet.\n17 Gwelloc'h eo komzoù ar fur klevet e peoc'h eget kriadennoù roue ar re ziskiant.\n18 Gwelloc'h eo ar furnez eget ar binvioù-brezel, met ur pec'her hepken a laka koll madoù bras.\n1 Ar c'helien marv a vrein hag a laka da verviñ eoul ar fronder; evel-se e ra un nebeud a follentez e-keñver an hini a zo prizet evit e furnez hag e c'hloar.\n2 Ar fur en deus e galon a-zehoù, met an diskiant en deus e galon a-gleiz.\n3 Zoken pa gerzh an diskiant war un hent, e vank dezhañ ar poell, hag e lavar diwar-benn pep hini: Un den diskiant eo!\n4 Mar sav ez enep spered an hini a ren, na guita ket da lec'h, rak an douster a ziwall diouzh pec'hedoù bras.\n5 Un droug am eus gwelet dindan an heol, evel ur fazi o tont eus ar rener:\n6 ar follentez a zo lakaet er renk uhelañ, hag ar re binvidik a zo azezet en izelded.\n7 Gwelet em eus ivez servijerien war varc'h, ha priñsed o vont war droad evel servijerien.\n8 An hini a gleuz ur foz a gouezho enni, hag an hini a doull er c'hleuz a vo flemmet gant un naer.\n9 An hini a fiñv mein a vo gloazet ganto, hag an hini a faout koad a vo en riskl dioutañ.\n10 Mard eo dallet an houarn ha ma n'eo ket bet lemmet e zroc'h, e ranko kreskiñ div wech e nerzh. Met ar furnez he deus ar gounid da reiñ ampartiz.\n11 An naer a flemm pa n'eo ket hudet, hag an huder ne dalvez ket gwelloc'h.\n12 Komzoù genoù ar fur a zo leun a c'hras, met muzelloù an diskiant en lonk.\n13 Penn-kentañ komzoù e c'henoù a zo ur follentez, ha diwezh e brezegenn a zo ur wall sotoni.\n14 An den diskiant a liesa ar c'homzoù, koulskoude ne oar ket an den ar pezh a c'hoarvezo gantañ. Piv a zisklêrio dezhañ ar pezh a vo war e lerc'h?\n15 Labour an diskianted o skuizh, dre ma n'ouzont ket mont betek kêr.\n16 Gwalleur dit bro, a zo ur bugel da roue, hag a vez da briñsed o tebriñ adalek ar beure!\n17 Eürus out bro, a zo da roue un den a ouenn vrudek, hag a vez da briñsed o tebriñ p'emañ ar c'houlz, evit derc'hel o nerzhoù ha n'eo ket evit en em reiñ d'an evaj!\n18 En abeg da zaouarn didalvez e kouezh al leur, hag en abeg da zaouarn laosk e teu an noed da zeverañ en ti.\n19 Ober a reer predoù evit bezañ laouen, ar gwin a ro plijadur d'ar vuhez, met an arc'hant a respont da bep tra.\n20 Na villig ket ar roue, zoken ez soñjoù, na villig ket ar pinvidig, zoken er gambr ma kouskez, rak labous an neñv a gasfe da vouezh, hag ar pezh en deus divaskell a zisklêrfe da gomzoù.\n1 Taol da vara war-c'horre an doureier, rak goude kalz amzer en adkavi.\n2 Ro ul lodenn anezhañ da seizh ha da eizh zoken, rak n'ouzout ket peseurt droug a zeuio war an douar.\n3 Pa'z eo leun ar c'hoabrennoù, e skuilhont glav war an douar. Pa gouezh ur wezenn war-zu ar c'hreisteiz pe an hanternoz, e chomo el lec'h ma'z eo kouezhet.\n4 An hini a sell ouzh an avel ne hado ket, hag an hini a sell ouzh ar c'houmoul ne vedo ket.\n5 Evel ma n'ouzout ket pehini eo hent an avel, na penaos en em stumm an eskern e kof an dougerez, evel-se n'anavezez ket labour Doue, en deus graet an holl draoù.\n6 Had da c'hreun adalek ar beure, ha na lez ket da zorn da ziskuizhañ da noz, rak n'ouzout ket petra a zeuio da vat, hemañ pe hennezh, pe hag-eñ e vo an daou ivez mat.\n7 Ar sklêrijenn a zo dous, ha plijus eo d'an daoulagad gwelout an heol.\n8 Met pa vevfe un den un niver bras a vloavezhioù, ra vo laouen e-pad an holl vloavezhioù-se, ha ra en devo soñj eus deizioù an deñvalijenn a vo niverus. Kement a c'hoarvez a zo avel.\n9 Den yaouank, bez laouen ez oad tener, ha ra lakaio da galon ac'hanout eürus en deizioù da yaouankiz, ha kerzh evel ma kas da galon ac'hanout hag hervez sell da zaoulagad. Met gouez e vi derenet da varnedigezh gant Doue evit an holl draoù-se.\n10 Kas kuit ar glac'har diouzh da galon, ha pella ar poanioù diouzh da gig, rak oad tener ha yaouankiz n'int nemet avel.\n1 Az pez soñj eus da Grouer e-pad deizioù da yaouankiz, a-raok ma teuio an deizioù fall, a-raok ma erruo ar bloavezhioù ma lavari diwar o fenn: Ne gemeran ket plijadur enno,\n2 a-raok ma teuio an heol, ar sklêrijenn, al loar hag ar stered da deñvalaat, ha ma teuio en-dro ar c'houmoul goude ar glav,\n3 pa greno gwarded an ti, pa blego an dud kreñv, pa baouezo ar re a val dre ma vint nebeutaet, pa vo teñvalaet ar re a sell dre ar prenestroù,\n4 pa vo serret war ar straed daou stalaf an nor, pa izelaio trouz ar vilin, pa savi da gan al labous, pa wanaio holl verc'hed ar c'han,\n5 pa vior spontet rak ar pezh a zo uhel, ha spouronet en ur gerzhout, pa vleunio an alamandezenn, pa zeuio pouezus ar c'hilhog-raden, ha pa vanko an naon, dre ma yelo an den etrezek e di peurbadus, hag e raio al leñverien tro ar straedoù.\n6 A-raok ma vo distoket ar gordenn arc'hant, ma vo friket al lestr aour, ma vo freuzet ar pod war ar feunteun, ma vo torret ar rod a-us d'ar puñs,\n7 a-raok ma tistroio ar poultr d'an douar evel ma oa bet, hag ar spered da Zoue en deus e roet.\n8 Avel an avelioù, eme ar Prezeger, pep tra a zo avel.\n9 Ouzhpenn, evel m'eo bet fur ar Prezeger, en deus ivez kelennet ar furnez d'ar bobl. Eveshaet en deus, furchet hag urzhiet kalz a grennlavarioù.\n10 Klasket en deus ar Prezeger kavout komzoù plijus. Ar pezh a zo bet skrivet a zo komzoù eeun, komzoù a wirionez.\n11 Komzoù ar fur a zo evel broudoù, dastumet int en un teskad evel tachoù plantet; roet int bet dre ur mêsaer hepken.\n12 A-hend-all, va mab, laka evezh ouzh an traoù-mañ: d'ober kalz a levrioù, n'eus ket a ziwezh, ha kement a studi n'eo nemet skuizhder evit ar c'horf.\n13 Selaouomp kentel an holl brezegenn-mañ: Douj Doue ha mir e c'hourc'hemennoù, rak setu aze holl zlead an den.\n14 Rak pep oberenn a vo derenet da varnedigezh gant Doue, diwar-benn kement a vo kuzhet, pe vat pe fall.


Pajenn:Dizanv - Testamant Nevez Hon Aotrou hag Hor Zalver Jesus-Christ.djvu/126 - Wikimammenn\nPajenn:Dizanv - Testamant Nevez Hon Aotrou hag Hor Zalver Jesus-Christ.djvu/126\nburzudus hon euz gwelet hirio.\n(27) Goude-ze ez eaz er meaz, hag e velaz eur publican hanvet Levi, azezet en bureo ar c’hargou ; hag e lavaraz dezhan : Deuz d’am heuil. (28) Hag hen, o kuitaad pep tra, a zavaz hag a heulliaz anezhan.\n(29) Ha Levi a reaz dezhan eur fest braz en he di, ha bez’ e oa eun niver braz a bublicaned hag a re all azezet ouz taol ganthe. (30) Hag ar re anezhe a oa Scribed ha Farizianed a vurmure hag a lavare d’he ziskibien : Perag e tebrit-hu hag ec’h evit-hu gant publicaned ha tud a vuez fall ? (31) Ha Jesus, o komz outhe, a lavaraz : N’e ket ar re iac’h ho deuz ezom a vedeusin ; mes ar re glanv eo. (32) N’oun ket deuet evit gervel ar re just d’ar gonversion, mes ar bec’herien.\n(33) Neuze e leverjont dezhan : Perag e iun alies diskibien Ian hag e reont pedennou evel diskibien ar Farizianed, e-leac’h da re-te a zebr hag a ev ? (34) Hag hen a lavaraz dezhe : Daoust ha c’houi a hell lakaad mignoned ar pried da iun, e-pad ma ema ar pried ganthe ? (35) Mes dond a rai an deiziou ma vezo lammet ar pried diganthe ; a-neuze e iunint en deiziou-ze.\n(36) Lavaret a eure ive eur barabolen dezhe : Den na laka eun tam euz a eur zae nevez ouz eur zae goz ; anez, an tam nevez a rogfe an hini koz, hag an tam kemeret euz an hini nevez na vezfe ket deread deuz an hini koz. (37) Den ken neubeud na laka gwin nevez en barikennou koz ; anez, ar gwin nevez a dorfe ar barikennou, hag e vezfe skulliet, hag ar barikennou a vezfe kollet. (38) Mes red eo lakaad ar gwin nevez en barikennou nevez ; hag evel-se e virer an eil hag egile.\n(39) Ha den goude eva gwin koz, na c’houlen rag-tal an hini nevez ; rag, emezhan, ar gwin koz a zo gwelloc’h.\nC’HOARVEZOUD a reaz, deiz ar Sabbat a c’halver an eil-kenta, ma tremene Jesus dre an ed, hag he ziskibien a denne tamoezennou, ha goude ho frika en ho daouarn, e tebrent anezhe. (2) Hag hinienou euz ar Farizianed a lavaraz dezhe : Perag e rit-hu ar pez n’eo ket permetet da ober en deiziou ar sabbat ? (3) Neuze Jesus, o komz, a lavaraz dezhe : Ha n’hoc’h euz-hu ket lennet\nAdtapet diwar « https://br.wikisource.org/w/index.php?title=Pajenn:Dizanv_-_Testamant_Nevez_Hon_Aotrou_hag_Hor_Zalver_Jesus-Christ.djvu/126&oldid=125217 »


Buhez ar Zent. pages 84, 85, 86. Encyclopédie Marikavel.\npages 84, 85, 86\nEskob Jener ha Doktor eus an Iliz (1567-1622)\nreizhadurioù war ar stern / corrections en cours\nr zant bras hag hegarat-man a deuas er bed en maner ar Zal, d'an 21 a viz est 1567.\nE vamm vat hen gwestlas da Zoue arôk e c'hinivelez. Da eiz vla, e oe kaset d'ar skol; da zek vla, e reas e bask kentan, hag adalek neuze, e savas c'hoant gantan da vont da veleg. Da unnek vla, ec'h eas da Bariz, ha c'houec'h vla e chomas eno da labourat war e studi.\nAr gwall gustumanchou eo techet d'eze ar bôtred yaouank a renk tremen o c'haeran blaveziou en kreiz trouz ar c'hêriou bras, hag a ra oute kement a c'haou, n'o devoe ket a grog warnezan.\n« An Otrou Jezuz-Krist, emezan, a ra skol d'in war skiant ar zent, ha mont a ran d'e gaout aliesan ma c'hellan, rak ne dalvezfe d'in netra bezan eun den gouiziek, hep bezan eun den santel. »\nAn drouk-spered a glaskas trabas outan, o rei d'ezan da gredi n'helle ket bezan salvet. Fransez a 'n em droas trezek ar Werc'hez, ha dirak he skeuden (1) e reas le da viret e werc'hded. En doare-ze e trec'has e enebour.\nEus Pariz, Fransez a oe kaset gant e dad da skoliou-meur Padou, (1584) da beur-ober e studi. Eun doktor a oa anezan pa deuas ac'hane. Mont a reas neuze da bardonan da Rom ha da Loretta, hag eno, en harz treid an Itron-Varia, e adnevezas ar promese an evoa grêt en Pariz.\n(1) Ar skeuden-ze a zo miret c'hoaz hirie en chapel Leanezed Sant Thomas Villeneuve, ru Sèvres, Pariz.\nP'en em gavas er gêr, e oa gant e bemp bla warn-ugent, ha kaeran dijentil en e vr'o. Duk ar Savoa en em ginnigas d'ober eur senateur anezan, ha markiz ar Zal, e dad, a felle d'ezan e zimezi da verc'h ôtrou Vejy, eur brinsez a galon hag a spered, kalz danve da zont d'ezi.\nAn ôtrou Fransez, n'eo ket 'barz an hent-ze e felle d'ezan bale. Dre e bedennou hag e gomzou, e teuas a benn da lakat e dad a-du gantan, ha d'an 18 a viz kerzu 1593, bla hepken goude ma oa deut d'ar gêr, e oe beleget en Jenev.\nEur c'horniad eus ar Savoa, ar Chable, a oa distaget diouz ar gwir Iliz gant diskibien Luther, hanter-kant vla bennak a oa, hag ar vugale breman, bet savet er relijion brotestant, a oa en em c'hrêt diouti. Fransez a oe kavet mat dustu da vont d'o zennan eus tenvalijen ar gaou.\nPa welas, en tu-hont da dour kastel koz Allinj, ar vro m'oa kaset enni, gant hec'h ilizou diskaret, he fostiou da grougan an dud savet en plas ar c'hroaziou, he c'heriadennou dêvet, he c'hestel laeret; pa welas an dismantr skrijus-ze, eur skeuden eus eun all gwasoc'h, hini an eneou; pa welas kernent-se, an daerou a c'hlebias e zaoulagad : mes elec'h fallgaloni, e stagas kerkent gant al labour.\nMont a rê er c'hêriou ha war ar mêziou; prezek a rê dre e gomzou ha dre e skoueriou; nag ar glao, nag an erc'h, nag an avel-stourm ne virent outan da vont war rôk. A wechou, e veze ken skornet ha ken ramp an henchou, ma renke mont war e grabanou, hag ar gwad a zivere eus troc'hiou e dreid hag e zaouarn a verke e roudou war an erc'h. Eun nozvez, ar bleidi a glaskas sailhat warnan, hag e oe red d'ezan pignal en eur wezen hag en em stagan outi, gant aon da gouezan, ma tigouezje gantan menel kousket.\nA wechou-all, ar brotestanted, gwasoc'h c'hoaz evit ar bleidi-noz, a rede gant armou war e lerc'h, da glask e lazan. Gouarner Allinj a ginnigas d'ezan soudarded da vont d'e heul, evit e zifenn ouz e enebourien; mes ar zant ne oe ket dare da zigemer ar c'hinnig-ze. Ha biskoaz, koulskoude, a drugare Doue, ne c'hoarvezas droug ebet gantan.\nTamm ha tamm, koulskoude, ar vro a-bez a deuas da anzav adarre ar fe koz.\nEr bla 1599, an ôtrou Granier, eskob Jenev, oc'h anaout e zantelez hag e c'halloud, hen c'hemeras d'ober e labour, ha d'e varo, tri bla goude, (1602) e kemeras e garg. Lakat a reas neuze e zantelez da baran a-bell, dre e aked d'ober miret lezennou an Iliz, dre e drugare en kenver ar beorien, ha dre e c'hoant da welet an emglev o vleunian en pep lec'h. Sevel a reas eun Urz neve a leanezed, gant Jann Chantal en o fenn.\nSkrivan reas levriou kaer war an doare da garet Doue ha da ren eur vue devot.\nEn e yaouankiz, e oa têr, ha ne oa ket evit gouzanv an disteran ger; mes deut ' oa d'en em drec'hi kenkoulz, ma ne oa ket goest ar brasan dismeganz d'e lakat da vont er-mêz anezan e-unan. E vadelez en kenver an holl a oa dispar hag a rê da zant Visant a Bol lavaret : « Na pegen mat e tle bezan an Otrou Doue, p'eo ken mat-all ôtrou 'n eskob Jenev, e zervijer ! »\nFransez a gouezas klanv en Lyon hag a varvas eno, d'an 28 a viz kerzu 1622, oajet a bemp bla ha hanter-kant.\nE gorf, war e c'houlenn, a oe douget da Annesi, hag eno e virer anezan c'hoaz, en de a hirie.\nAn neb a venn, hennez a c'hell\nSant Fransez a oa, dre natur, eur spered diês a zen, mes en em drec'hi a reas ken mat, ma oa deut da vezan êsan den a oufed kaout d'ober gantan.\nWar an douar-rnan, hon deus da stourm ouz enebourien a zo en diavêz d'imp hag ouz enebourien a zo en hon diabarz, da lavaret eo, ouz hon zechou. En o zouez, zo unan gwasoc'h evit ar re-all. a ro lamm d'imp an alïesan. An tech-ze eo ar pec'hed mignon. Evit darn eo an ourgouilh, evil darn-all, ar gwarizi pe ar bizoni, pe an hudurnez. pe ar vezventi, pe al leziregez, pe ar vuhanegez. An tech divezan-man oa hini sant Fransez.\nKlaskompp ive hon hini, ha tourmomp outan gant aked. Ne vezo ket roët lamm d'ezan en tol kentan, nag en eil, nag en trede, rnarteze, mes arabad fallgaloni evil, ze; gant gras Doue ha youl vat, bolonte vat, er galon, e teuer a benn anezan, de pe de.\nAr zent, hag a oa ken gwaz pe gwasoc'h o zechou evit hon re, o deus bet ar gonid warneze; perak n'hon deveni ket ?\nEur jeneral an evoa stourmet epad pell amzer ouz an enebourien, gwech o koll gante, gwech o c'honid warneze. Eun devez, da vihanan, e oe roët lamm d'ezan, evel ma n'hen devoa ket bet c'hoaz.\nDiskalonekaet e oe an den, hag ec'h azezas var ar c'hlazen, e benn etre e zaouarn, trist maro. Epad ma oa evelse oc'h hunvreal, e welas eur verienen a glaske dougenn war he c'hrugel eur blouzen dek gwech pounneroc'h eviti. Kouezan a reas gant he zamrn; sevel a reas, adarre; kouezan a reas dek gwech; dek gwech e savas, mes benn ar fin e tigouezas gant he zamm en beg he c'hrugel.\nAr jeneral, pa welas nerz-kalon al loen bihan-ze, a zavas d'e dro-en e zav, a zastumas e dud, a gerzas war an enebourien, hag a droc'has aneze.\nGreomp brezel d'hon zechou, hep fallgaloni gwech ebet. Abred pe divezat, ar gonid a chomo ganimp. An neb a venn, hennez a c'hell !


Buhez ar Sent/1912/Gregor - Wikimammenn\nBuhez ar Sent/1912/Gregor\n◄ Pôl Aurelian Gregor Mathild ►\nPab ha Doktor, reizer ar c’han Iliz (590-604)\nGregor, lezhanvet meur, ha n’e ket heb abeg, a c’hanas en Rom, war-dro ar bla 540. E dad, Gordian, a oa senatour, hag hen e-unan a gemeras peurz, eur pennad, en gouarnamant ar vro.\nDa varo e gerent, e savas c’houec’h manati er Sisil, hag eur seizvet en Rom, en e di, hag eno e wiskas saë ar venec’h, d’e vla ha tregont, goude bezan rannet e holl vadou etre ar beorien.\nEun devez, o tremen er marc’had, e kavas eno eun toullad pôtred vihan, digaset di da werzan. Ar gwel eus o gened hag eus o yaouankiz a reas d’ezan goulenn ha kristen e oant.\n— Nan ! a lavaras ar marc’hadour.\n— Ma ! mantrus eo, emezan, e vefe korfou ken koant dindan galloud an drouk-spered, ha ne vefe ket gras Doue o chom en pennou ken seder !\nO vezan klevet e oa ar vugale-ze eus a Vro-Zôz, e c’hoantaas mont betek eno da brezek ar fe.\nAr pab Beneat I, hag a oa neuze war Gador sant Per, a roas d’ezan ôtre ; mes a-boan ma oa gouveet e oa et en hent, tud Rom a yeas droug enne ha ne rojont peuc’h ebet d’ar pab, ken ne gasas urz d’ezan da zizrei, rak anez, emeze, o c’hêr a oa grêt ganti.\nGregor, war an urz kaset d’ezan, a deuas war e giz. Eur pennad goude, e oe grêt kardinal ha kaset, evel kannad, da Gonstantinopl, elec’h ma chomas c’houec’h vla. Eno, an eskob Eutychius a lavare e vije ar c’horfou, eur wech savet eus a varo da veo, ken tano ma n’helljed ket kaout krog enne. Gregor a zispennas ken brao e gelennadurez, ma reas an impalaer dêvi raktal e levriou ; hag Eutychius e-unan, o vezan kouezet gwall-glanv, nebeut awalc’h a amzer goude, a groge en kroc’hen e zorn, dirak eleiz a dud deut d’e welet, hag a lavare : « Anzao a ran e savfomp holl eus a varo da veo, gant ar c’horfou hon deus bet war an douar. »\nPa zizroas da Rom (585), e sikouras ar pab Pelaj II da gas aferiou an Iliz endro ; ha pa varvas heman, pemp bla goude (590), an holl a hanvas anezan da vont en e blas.\nDre ma kave ar garg-ze re bonner diouz e ziskoa, Gregor a glaskas tec’hel. Poan an evoe, rak ar bobl a gemere difianz anezan hag a dôle evez. Koulskoude e teuas a benn d’en em glevet gant diavêzidi, hag ar re-man a lakas anezan en eur baner haleg, hag a reas d’ezan mont evelse eus kêr, dre guz.\nEpad tri devez, e redas a-dreuz da dreuz d’ar c’hoajou ha d’ar meneziou. En Rom, dal ma oe anavezet ar c’helou, e oe kanv bras. Epad tri devez, kêriz a yunas hag a bedas, da c’houlenn digant Doue dizro o fastor muian-karet. Mont a rejod d’e glask, hag eur sklerijen, a heuilhe anezan dre mac’h ee, eo hen diskuilhas.\nGregor a oe neuze douget, en kreiz ar meuleudiou, betek iliz Sant-Per, hag an de war-lerc’h, e oe kurunet pab, dirak ar bobl a ouele gant ar joa. Keit ha ma chômas en penn an Iliz, e roas testeniou niverus eus e zantelez, eus e ouiziegez hag eus e aked da greski gloar Doue.\nSebezus eo al labour a reas, daoust d’an nebeut a yec’hed an evoa, epad ar pevarzek vla ma vevas war Gador sant Per.\nBepred e vije ar bluen en e zorn, evit diskuilh ha dispenn ar gwall c’hiziou, evit gourc’hemenn heman, pe alian hennont, evit gourdrouz eun trede ha rei kalon d’eur pevare. Eiz kant daou-ugent lizer bennak skrivet gantan a virer c’hoaz.\nKement a c’hoant an evoa da welet e veleien desket, ma c’hellas eun eskob skrivan d’ezan, eun devez : « Ma vije red d’ar veleien bezan ken gouiziek ha m’ho peus c’hoant, ne vije kavet hini ebet ken ! »\nC’hoant an evoa ive da welet aneze santel, rak evitan, ar veleien fall a zo henvel ouz dour-meur ar vadeziant a walc’h ar pec’hejou, hag a ya, goude-ze, d’en em goll en toull an dour fank.\nSkrivan rê da eskibien ar zav-heol ha da re ar c’huz-heol, da gas d’eze e urziou. Kas a reas ar manac’h Augustin, gant daou-ugent eus e vreudeur, da c’honid ar Zôzon da Jezuz-krist. Peurskei a reas e traou relijion ar baganed, er Sisil, er C’hors hag er Sardaign.\nSevel a reas Levr ar Pastor, peder loden ennan ; er gentan, e lavar piou a c’hell bezan beleget ; en eil, penôs e tle bezan ar bastored ; en trede, penôs e tleont kelenn ; er pevare, pegen izel a galon e tleont bezan.\nBezan e oe ar pab a labouras ar muian da zevel ar c’han-iliz dre ar bed kristen.\nDa gomzou an oferen, e roas toniou dudius, a zo deut betek ennomp, hag a gaver ken kaer, ma leverer e tle bezan o desket gant an êle. Evit miret ar c’han-ze war e lerc’h, an evoa savet, en Sant-Yan-Latran, eur skol elec’h ma teske anezan d’ar vugale. E-unan e teue d’o skola, ha pa veze an drouk-izili o stourm outan, e rê e zougen e-touez e bôtred vihan, ha gourvezet war eur gwele, e roë e gentel, gant eur vaz en e zorn, da skei war ar re a fazie. Eus ar skol-ze eo e teue ar re a zeskas en Bro-C’hall, en amzer Charlemagn (800), toniou-iliz sant Gregor.\nSant Kemo, ermit, enoret en Lo-Kemo, parouz Tredrez, eo merket ive e hano, en de a hirie, war roll ar zent breton.\nEvel m’hen gwelomp dre lizerou an abostol sanl Pol, ar gristenien gentan, p’en em zastument evit al lidou sakr, a gane. Ar c’han en Iliz a zo ken koz eta hag an Iliz hec’h-unan.\nPa bignas sant Gregor war Gador sant Per, e kavas e oa dishenvel doare kanan peb iliz. En em lakat a reas da zastum an toniôu braoan anavezet en ilizou ar zav-heol hag en re ar c’huz-heol ; ober a reas eun dibab etreze, a reizas goude-ze diouz e c’hiz, hag a zeskas da ganerien iliz Sant-Per en Rom.\nEr bla 1904, e oa goueliou bras en Rom, en enor d’an drizekvet kantved abaoue m’oa tremenet sant Gregor da welloc’h bro. Pi X a gemeras tu ac’hane evit skrivan e eil lizer-a-bab, hag e c’hourc’hemennas drezan kemer preder gant ar c’han-iliz, o tizrei da hini sant Gregor.\nEun iliziad tud o pedi, pep-hini diouz e du, a zo kaer ; eun iliziad tud o kanan holl a-unan, gwazed ha merc’hed, bep eil, a zo dudius. Faziou a vo grêt marteze, er penn kentan dreist-oll, mes gant an amzer e vo grèt gwell. Kanomp eta, pa vezomp en ofisou : meuleudiou Doue a vezo kaeroc’h, rak ar beden ganet eo ar gaeran eus an holl bedennou.\nAdtapet diwar « https://br.wikisource.org/w/index.php?title=Buhez_ar_Sent/1912/Gregor&oldid=53253 »\nKemmoù diwezhañ degaset d'ar bajenn-mañ d'an 2 Mez 2013, da 10:40.


Savadur ar parlamant, war enezennig Helgeandsholmen, e-kreiz Stockholm.\nDiabarzh ar parlamant.\nAr Riksdag (anvet en un doare ofisiel e svedeg: Sveriges Riksdag) eo parlamant Sveden. N'eus nemet ur gambr ouzh e ober, enni 349 c'hannad (anvet e svedeg riksdagsledamöter), dilennet evit pevar bloaz.\nEmañ ar Riksdag war enezennig Helgeandsholmen, e-kreiz Stockholm.\nDont a ra an anv Riksdag eus an droienn riksens ständer (pe "rikets ständer", "stadoù ar rouantelezh"), a ra meneg eus ar "stadoù" a veze bodet enno dileuridi an tri urzh a oa e kevredigezh Sveden gwechall (noblañs, kloer hag ar re all). Kar eo ar ger Riksdag d'an anv alamanek Reichstag (implijet evit meur a barlamant alaman betek 1945).\nSetu amañ ar strolladoù politikel o deus kannaded er Riksdag, abaoe votadeg miz Gwengolo 2014 :\nSocialdemokratiska Arbetarepartiet Stefan Löfven 113 31,2%\nModerata Samlingspartiet Fredrik Reinfeldt 84 23,2%\nSverigedemokraterna Jimmie Åkesson 49 12,9%\nMiljöpartiet de Gröna Gustav Fridolin hag Åsa Romson 25 6,8%\nCenterpartiet Annie Lööf 22 6,1%\nVänsterpartiet Jonas Sjöstedt 21 5,7%\nFolkpartiet Liberalerna Jan Björklund 19 5,4%\nKristdemokraterna Göran Hägglund 16 4,6%\nEn holl 349 96%\nAdtapet diwar « https://br.wikipedia.org/w/index.php?title=Riksdag&oldid=1597527 »\nKemmoù diwezhañ degaset d'ar bajenn-mañ d'an 24 Her 2014, da 21:14.


Kafedi Istor - Ar galloudoù e Breizh eus Alan Varvek d'ar Blantajeneded (936-12vet kantved)\nAgenda de Kevredigezh Vrezhon (porte parole Rafael Urien) publié le 19/01/18 9:17\nDate de l'évènement : le 27/01/2018 à 14 h\nDelwenn Alan Varvek ha kartenn domani ar Blantajeneded\nKafedi Istor : «Ar galloudoù e Breizh eus Alan Varvek d’ar Blantajeneded (936-12vet kantved)»\nD’ar Sadorn 27 a viz Genver 2017, 2e30 goude merenn, e tavarn ar Finnegans, 46 straed Aristide Briand, KEMPER\nGoude reuz ar Vikinged ez adlaka Alan Varvek ur Stad vreizhat en he flom. Disheñvel-mat e voe ar prantad nevez eus pezh a oa ergentaou rouantelezh Vreizh avat :\n-n’eo ket mui ur rouantelezh a zo e Breizh, un dugelezh (d’ar gwellañ) ne lavaran ket.\n-tra ma oa Breizh Erispoe ha Salaun unan vrezhonek e holl uhelidi (brientinion lik, menec’h…), oc’h astenn he levezon eus ar C’hornôg d’ar Reter, ez eo hiviziken Breizh muioc’h-mui emellet e c’hoari politikel priñselezhioù Kornôg Frañs, ha diwar un diazez staliet er Reter – lakaet er rouantelezh vrezhon un nebeud dekvloaziadoù ’zo hepken – (Roazhon ha Naoned) ez astenn ar galloud nevez war-zu ar C’hornôg ha diwar o c’houst.\n-n’eo ket un dugelezh peurunvanet hag a weler c’hoazh en 10vet ha 12vet kantved, hag ar c’hevezerezh etre Roazhon ha Naoned a zo anat, pa n’eo nemet tamm-ha-tamm e kouezh ar C’hornôg dindan o levezon.\n-war greskiñ ez a levezon manatioù broioù al Liger (Angers, Marmouster…) diwar-goust ar re vrezhon (Landevenneg, Redon, Kemperle…).\nN’eo ket trumm avat ar c’hemm, hag e-pad pell e vez merzet roudoù eus amzer brezhonek ha keltiek Breizh. En 11vet kantved c’hoazh e toug al lodenn vrasañ eus aotrounez Reter Breizh zoken anvioù brezhonek, meneget eo Alan Fergan e Triadoù Enez Preden savet e Kembre…\nAdalek an 11vet kantved e weler dres aotrounez lec'hel piaouañ evito o-unan galloudoù a oa re ar rieg betek-hen : ar c'hladdalc'helezh an hini eo.\nGant ar Blantajened da gentañ, en eil lodenn an 12vet kantved, gant Kapetiz da c’houde, e voe savet avat un dugelezh c’hallek kreñv, tra ma reas berzh an Adreizhadur Gregorian...a-drugarez da gloer c’hall pergen.


Ai‘ta! » Peseurt dazont evit ar brezhoneg e Gwerledan hag e kreiz Breizh ?\nGoude bezañ lennet kemennadenn dilennidi kreiz Breizh diwar-benn al livaj bet lakaet ouzh panelloù tro-dro da lenn Gwerledan e fell da strollad Ai’ta! embann e soñj. N’eo ket doareoù ober Stourm Ar Brezhoneg a re a vez implijet gant Ai’ta!, met ne c’heller ket chom mut da-heul komzoù an dilennidi-se. D’ar poent m’emañ ar brezhoneg e-kreiz ar roudoù e rank an holl plantañ ‘barzh. Abretoc’h er bloaz-mañ hon doa skrivet da gumuniezhioù kumunioù kreiz Breizh, Pondi ha Loudieg, kement ha da Guzul departamant Aodoù an Arvor, evit goulenn ma vo implijet ar brezhoneg war holl panelloù ha teulioù darvoud Gwerledan, a live gant ar yezhoù all. Un afer a zoujañs evit ar vrezhonegerien hag a re a ra gant hor yezh war ar pemdez an hini eo.\nBrav eo da vaered Kaorel, Lanniskad, Mur, Perred, Sant-Inan ha Berc’hed ha Sant-Jelven embann ez int “difennerien sevenadur ar vro” met n’eo nemet gevier : en o c’humunioù n’eus skol ebet a gelenn brezhoneg, hini ebet n’en deus sinet karta “Ya d’ar brezhoneg” pe kaset ar brezhoneg war-raok er vuhez foran. O derc’hel da vont gant an hent-se e vo marv mik ar brezhoneg e kreiz Breizh a-raok pell. Ar skeudenn-se eus kreiz Breizh hag eus ar sevenadur an hini eo a fell d’an dilennidi-se diskouez ?\nDa echuiñ ganti e fell deomp lavaret kreñv penaos e savomp a-enep krenn komzoù Gwenola de Araujo, e karg eus ti an douristed e Pondi. Ober gant ar brezhoneg n’eo ket evit plijout pe soursial ouzh d’an douristed. Ul lodenn eus hor sevenadur hag eus istor ar vro an hini eo, doujañs a c’houlennomp eta. Mantret eo strollad Ai’ta! o welet ar mod ma talc’h micherourien an douristelezh er vro da zispriziañ ar brezhoneg : ur gerig a-gleiz hag a-zehou (d’ar gwellañ tout), rak cheuc’h eo, sur. Da skouer, ne vo posubl gweladenniñ lenn Gwerledan e brezhoneg nemet div wech dindan 6 miz, ha ne resevo ket an den a raio war-dro an disterañ gwenneg toull. Micherelaat an implij eus ar yezh a zo d’ober, betek er frammoù gouestlet d’an douristed. Abaoe degadoù a vloavezhioù e vez kelennet hor yezh er skolioù setu ez eus hiziv an deiz un toullad tud barrek d’ober al labour e brezhoneg, youl politikel n’eus ket avat !\n« 150 vloaz eo ti-gar Brest… ha divrezhonek penn-da-benn c’hoazh !\nPeseurt plas evit ar brezhoneg e Gwened ? »


Pajenn:Marigo - Buez ar Saent.djvu/228 - Wikimammenn\nPajenn:Marigo - Buez ar Saent.djvu/228\nAn Autrou Doue so gueneoc’h. Goulennomp ma vezo ive Doue gueneomp, ma vezo ive en hor c’halon.\nC’hui a so benniguet dreist an oll Gragues. Dre ar privileich caër hoc’h eus bet da veza assambles Mam ha Guerc’hes.\nJesus ar Frouez eus ho cof a so biniguet. En em rejouissomp assambles gant-y, hac e zrugarecaomp da veza douguet ha roet deomp ar guir Frouez a vuez, pehini eo Jesus-Christ hor Salver hac hon Redemptor.\nSantes Mari, Mam da Zoue. Ha Mam deomp-oll.\nPedit evidomp Pec’herien. Bezit Alvocades evidomp dirag ho Mab biniguet.\nBremâ. Pa zoump attaquet gant quement a demptationou hac exposet da quen-alies a zanger.\nHac en heur ar maro. En heur diveza-z’ pehihi a zecido eus hon eternite, hac e pehini hon bezo ar brassa ezom eus ho sicour.\nAr c’huec’hvet-var-nuguent a viz Meurs.\nSANT LUDGER, ESCOP.\nSant Ludger a voa guinidic eus a Friz. E guerent, o remercout ennâ un inclination vras d’ar vertuz, ha dispositionou caër evir ar squianchou, er c’hassas da Utrecq d’an oad a bevarzec vloaz, evit beza instruet gant ur Missioner santel, pehini a oa bet Disquibl Sant Bonifaç merzer. Ludger, gant dispositionou quen eürus ha dindan ur Mæstr quen excellant, a zeuas souden da veza unan eus ar re habila ha vertuzussa eus e amser.\nAn Escop Alberic, pehini a aznaye e vilit dreist-ordinal, en alyas d’en em renta Bælec ha da zistrei d’e vro, e pelec’h e voa un nombr bras a Infidelet, ha cals a Gristenien pere a veve en un ignoranç vras eus ar pez a apparchant ous ar silvidiguez. Ar Sant na zaleas quet da zistrei d’e garter, hac en em lacaas\nAdtapet diwar « https://br.wikisource.org/w/index.php?title=Pajenn:Marigo_-_Buez_ar_Saent.djvu/228&oldid=134332 »


Abhainn Chluaidh - Wikipedia\nAbhainn Chluaidh e Broomielaw, Glasc'ho\nKontelezhioù Earra-Ghàidheal agus Bòd (Argyll & Bute)\nSiorrachd Inbhir Àir (Argyllshire)\nSiorrachd Dhùn Bhreatainn (Dumbartonshire)\nInbhir Chluaidh (Inverclyde)\nEienenn Lowther Hills\nSiorrachd Lannraig a Deas\n55°24'23.8"N – 3°39'08.9" K\nHirder 176 km\nDiazad 4 000 km²\nGenoù Linne Chluaidh (Firth of Clyde)\n55°40'46.3" N– 4°58'16.7" K\nDourva Abhainn Chluaidh\nAdstêrioù Abhainn Chluaidh\nAn Abhainn Chluaidh (distagadur gouezelek IPA : [avɪɲˈxɫ̪uəj]), Clyde e saozneg (distaget: LFE: [klaɪd]), Afon Clud e kembraeg ha diwar-se Stêr Klud a-wechoù e brezhoneg, eo trede stêr hirañ Bro-Skos. Tremen a ra dre gêr C'hlasc'ho. A bouez bras eo bet greanterezh ar sevel listri war lez ar stêr da vare an Impalaeriezh trevadennel saoz.\nHervez A. L. F. Rivet & Colin Smith :\n• Tacitus, Agricola 23, 3 : CLOTA\n• Ptol. II, 3, 1 : CLOTA AESTUARIUM\n• IM 5091 : INSULA CLOTA (/ GLOTA) INVERIONE\n• Ravenna 1094 : CLED\nTalvoudegezh : diwar * clou- ("gwalc'hiñ") = glanaerezh, puraerez\nBuhez sant Gweltaz(Daveoù a vank) : genidig eus Arecluta = bro war dro ar stêr *Cluta ; eus Strad-Cluyd e Buhez ar Sent 1912.\nLeti e New Lanark graet er vilin gozh, dirak ar stêr Clyde\nC'hoarvezout a ra ar stêr Clyde eus kember div wazh-dour, an Daer Water (o tont eus mirlenn an Daer Reservoir) hag ar Potrail Water. An hent-baleerien Southern Upland Way a dreuz an div wazh a-raok dezho kejañ da ober ar stêr Clyde da vat e Watermeetings. Ac'hano n'eus nemet 8 km betek Tweed's Well, eienenn ar stêr Tweed ha 10 km eus an Devil's Beef Tub, eienenn ar stêr Annan. Neuze e kammdro war-du ar biz a-raok treiñ etrezek ar c'hornôg da dizhout kêr Lannraig. War lez ar stêr e voe savet milinoù gant greantourien eus an XIXvet kantved, David Dale ha Robert Owen, hag o ensavadur New Lanark. Ar milinoù a implij nerzh Lammoù-dour ar stêr Clyde, ha Cora Linn eo anv an hini fromusañ. Ul labouradeg da genderc'hañ tredan zo eno c'hoazh, petra bennak ma'z eo bet troet ar miiinoù d'ur midi ha d'ur World Heritage Site.\nAdalek New Lanark e tro ar stêr war-du ar gwalarn, kent bout maget gant ar Stêr Avon ha redek dre gornôg Bro-Skos. Etre kêrioù Tobar na Màthar ha Hamaltan e voe kemmet red ar stêr da grouiñ ul loc'h e Strathclyde Park. Un tamm eus ar red orin a c'heller gwelout c'hoazh etre an enez ha glann reter al loc'h. Goude-se e red Abhainn Chluaidh a-dreuz Baile an t-Saoir (Blantyre) ha Boddle (Bothwell), m'emañ distmantroù ur c'hastell war valir a-us dezhi.\nGoude Baile Udain (Uddingston) ha war-du ar gevred da C'hlasc'ho e krog ar stêr da ledanaat en ur gammdreiñ dre An Ruadh-Ghleann (Rutherglen) ha Dail Mheárnaig (Dalmarnock). Pa dremen hebiou Glasgow Green emañ eeunaet ha ledanaet e kreiz kêr, ha petra bennak ma'z eus bremañ ur pont evit mirout ouzh an droadeien a dizhout ar Broomielaw hengounel e c'hall c'hoazh al listri sevel gant ar stêr ker pell ha Finnieston m'emañ dokoù ar PS Waverley.\nAlese e red a-dreuz ar chanterioù sevel bigi, dre garterioù Baile a' Ghobhainn (Govan), Partig (Partick), Innis Bhàn (Whiteinch), Scotstoun ha Bruach Chluaidh (Clydebank), chanterioù sevel listri an holl anezho ; daou hepken a chom.\nRedek a ra ar stêr er-maez eus Glasc'ho dre ar gornaoueg, hebiou Rinn Friù (Renfrew), ha dindan ar pont anvet Erskine Bridge goude Dùn Breatann (Dumbarton) war glann an norzh, betek traezhennoù Ardmore Point etre Càrdanros (Cardross) ha Baile Eilidh (Helensburg). En tu enep, war glann ar su, e kendalc'h ar stêr hebiou ar chanterioù diwezhañ e Port Ghlaschu (Port Glasgow) war-du Grianaig (Greenock) ma tizh Tail of the Bank ha ma kej gant Linne Chluaidh (Firth of Clyde).\n↑ Notennou diwar-benn ar Gelted koz, M. Mordiern, p. 24\n↑ (en) RIVET, A. L. F. & SMITH, Colin : The Place-Names of Roman Britain, Batsford Ltd., 1979 (ISBN 978-0-7134-2077-7)\nInizi ar stêr Clyde\nAdtapet diwar « https://br.wikipedia.org/w/index.php?title=Abhainn_Chluaidh&oldid=1924838 »\nKemmoù diwezhañ degaset d'ar bajenn-mañ d'an 2 Gen 2022, da 10:14.


Pajenn:Perrot - Bue ar Zent.djvu/395 - Wikimammenn\nPajenn:Perrot - Bue ar Zent.djvu/395\nsant augustin a gantorbery\nEizvet devez warn-ugent a viz Mae\nAbostol Bro-Zôz (***-604)\nEr bempvet kantved, tud an hanter-noz, ar Zôzon hag an Angled, a zailhas war Vreiz-Veur. Dre an dir hag an tân e argasjont diouti an darn vrasan eus ar Vretoned hag e rejont anezi o bro. Bale a rent en tenvalijen ar gaou hag en skeud ar maro. Doue a deuas da gaout true oute hag a lakas da zevel ’us d’eze sklerijen gaer an Aviel.\nSant Gregor eo en devoa da gentan c’hoantaet prezek ar fe d’ar Zôzon. Eun devez ma tremene dre blasen-varc’had Rom, e kavas warnezi sklavourien yaouank ken wesk ma c’houlennas eus a belec’h e oant ha peseurt relijion o devoa.\nAr marc’hadour a respontas e oant Sôzon, eus enezen Breiz, hag e oant paganed.\n« Pebez koll, eme C’hregor, e vefe tad an denvalijen perc’hen bugale keo koant, ha ne welfed, a-dreuz daoulagad ken seder, nemet eun ene sôtret gant ar pec’hed. »\nPrenan reas ar sklavourien-ze, lakat a reas o zevel en manati Sant-Andre, ha gant ôtre Pelaj II, e kemeras penn an hent da vont da Vro-Zôz da brezek ar fe.\nMes ar Romaned ne oant tamm ebet en poan d’e welet o vont digante hag a reas d’ar pab e c’hervel da zont endro ; redek a rejod war e lerc’h ; tizet a oe ha digaset da Rom.\nPa bignas war Gador sant Per (590), n’ankouaas ket e Zôzon.\nKemenn a reas da zaou-ugent beleg eus manati Sant-Andre, gant sant Augustin en o fenn, mont da Vro-Zôz. Treuzi a rejont Bro-C’hall ; c’hoantât a rejont dizrei war o c’hiz, ken estlammus oa ar c’heleier a glevent diwar-benn ar Zôzon. Gregor Meur a gasas d’e vibien a oa o vont da Vro-Zôz eul lizer evit o c’halonekât.\nDouaran rejont en Aber an Tamis, en enezen Thanet, en rouantelez Kent.\nRoue ar vro, ar pagan Ethelbert, hag ar rouanez kristen Bertha a reas d’eze eun digemer laouen. En em lakat\nAdtapet diwar « https://br.wikisource.org/w/index.php?title=Pajenn:Perrot_-_Bue_ar_Zent.djvu/395&oldid=140661 »


Pajenn:Marigo - Buez ar Saent.djvu/253 - Wikimammenn\nPajenn:Marigo - Buez ar Saent.djvu/253\nAr Sant-mâ en e glènvet diveza a reas e zouguen var bord e Vez, hac a sellas ountâ gant joa. Bevomp ervad, ha ne dougimp quet ar maro.\nNa chasseit quet eus ho speret ar sonch eus ar maro, evel ur sonch importun pehini a zeu da droubli ho joausdet hac ho pligeadurezou ; quemense ne raë nemet abafi hoc’h ene evit un neubeut amser, ha ne virre quet na zeufe souden ar memes sonch pe un all bennâc d’ho droubli.\nUn dra necesser eo en em brepari da vervel ervad. Mervel a illit er bloaz mâ, martese abars fin ar sizun, hac hiryo memes : caout a ellet ur maro subit ; ret eo eta songeal er maro ; un affer eo eus ar vrassa cousequanç, pehini na reot nemet ur veich hebquen, e pehini eo dangerus mancout, ha mar manquit ho faut a so irreparabl.\nLiquit urz en ho coustianç ; en em liquit er stad e pehini e carrac’h beza caet en hoc’h heur diveza, hac e quefot douç ar sonch eus ar maro. Ar sonch-se, quer c’huero evit ar re a heul ar bed, a raï ho consolation en ho poaniou hac afflictionou. Ar sonch-se eus ho fin diveza a servicho ive meurbet evit ho tistrei dioc’h ar pec’het, hac evit hoc’h excita da bratica ar vertuziou.\nAr pempet devez a viz Ebreul.\nSANT VINÇANT FERRIER.\nAr Sant-mâ a oa guinidic eus a Valanç e Rouantelez Spaign. E vrassa pligeadur, en amser ma edo c’hoaz bihan, oa en em antreteni gant ar vugale-all eus a Zoue hac eus a draou devot ha santel.\nD’an oad a drivec’h vloaz en em offras da Religiuset Sant Dominiq, pere, oc’h aznaout e vertuz, en recevas evel ur presant eus an Eê.\nAdtapet diwar « https://br.wikisource.org/w/index.php?title=Pajenn:Marigo_-_Buez_ar_Saent.djvu/253&oldid=134359 »


(Adkaset eus Rusek)\nAr rusianeg, pe ruseg, pe rouseg (ру́сский язы́к, rousski yezik) zo ur yezh eus skourr slavek ar reter e familh ar yezhoù indezeuropek. Er strollad-se emañ ivez an ukraineg hag ar belaruseg. Ouzhpenn 300 milion a rusegerien zo. Yezh ofisiel Kevread Rusia, Belarus, Kazakstan ha Kirgizstan eo, an tu kreñv a zo gantañ e rannvroioù 'zo eus Ukraina (pergen e Su hag e Reter ar vro hag er gêr-benn Kiev), e Moldova, Latvia, Estonia ha broioù all bet e-barzh an Unaniezh Soviedel. Yezh daremprediñ eo e-barzh Kenglad ar Stadoù Dizalc'h, hag ur statud a yezh ofisiel en deus ivez en Aozadur ar Broadoù Unanet.\nAdtapet diwar « https://br.wikipedia.org/w/index.php?title=Rusianeg&oldid=1970458 »


Kaozeal:Zeland-Nevez - Wikipedia\nNe welan abeg ebet da skrivañ Zeland-Nevez, e-lec'h Zeland Nevez. Bianchi-Bihan 20 Ebr 2009 da 21:29 (UTC)\nKenglad ar Broadoù? A belec'h? Bro/ kenvro: Ur ger klad zo? Bianchi-Bihan 3 Mae 2009 da 12:24 (UTC)\nZeland-Nevez am eus kavet e-barzh geriadur Hemon/Huon - Al Liamm/An Here hag ivez e-barzh Geriadur brezhoneg An Here. Roud ebet eus ar ger "klad avat. --Ex-Smith 3 Mae 2009 da 12:32 (UTC)\nNederlandeg Nieuw-Zeeland (gant tired) , gouezeleg bro Skos (gant tired) \nPegen hek an dud a fell dezho ober evel ar C'halloued evit c'hoari ar c'hontrol ouzh ar Saozon!\nKenglad zo un ijinadenn evel-just, graet en desped d'ar yezh, evel ma oar tud zo fardañ. Bianchi-Bihan 3 Mae 2009 da 17:41 (UTC)\nHag ar ger "kengalv" (RH p. 443) hag ar ger "kengervel" (p. 444) a vefe savet gant ar ger "kalv" hag ar ger "kervel", hag ar ger "kengourener" (p. 444) gant "kouren"? hag ar ger "kengounezerezh" gant ar ger "gounezerezh" ? ha "kengrad", "kengronnañ" ? Gw. "grammaire" RH p. 13: "KEN n'agit pas sur G".\nGwir betek ur poent : kenouenn, kenouiziegezh. 82.255.18.64 13 Gwe 2009 da 17:01 (UTC)\nEr gerioù-se eo GOUI-/GOUE- gant un dalvoudegezh GW, ha kemmadurioù dre vlotaat a vez graet ingal er strollad-se goude KEN tra ma ne vez ket graet evit G (gwelout Yezhadur bras ar Br. Kervella p. 92).81.250.206.142 14 Gwe 2009 da 11:43 (UTC)\nAnzav a ran em boa skrivet re brim en deiz-se, diwar ur barrad imor fall marteze, hep studiañ an afer a-raok a dra sur. Laouen on oc'h anavezout emañ ar gwir gant hon mignon dizanv. Salv ma vin poellekoc'h ur wech all. Bianchi-Bihan 14 Gwe 2009 da 12:02 (UTC)\nLemel[kemmañ ar vammenn]\nLakaat a ran amañ un tamm eus ar pennad zo bet lamet gant un den dizanv :\nE brezhoneg e vez skrivet pe Zeland-Nevez gant lod, hervez an doare gallek da lakaat tiredoù en anvioù-lec'hioù, pe Zeland Nevez gant lod all, hervez an doare saoznek, spagnolek hag etrevroadel.\nKredet en deus skrivañ ouzhpenn e oa faos, hep lavarout petra a oa faos: me ne welan ket.\nUn evezhiadennig: ma reer gant Zeland-Nevez, hervez geriadur RH, e vije mat ober evel geriadur RH ivez ha skrivañ Bro-Leon, ha diwar-se Bro-Vigoudenn, ha neuze brezel-bed, ha brezel-diabarzh. Pe neuze eo ret anzav ar wirionez ha diskleriañ fraezh e taper e-barzh pa garer, ha pa garer e tistaoler. Bianchi-Bihan 13 Gwe 2009 da 17:50 (UTC)\nUr varrennig-stagañ a gaver en estonianeg, en afrikaneg, e mineg ar reter, esperanto, frizeg, gouezeleg Bro-Skos, hungareg, islandeg, lituaneg, nederlandeg, samieg, volapük, wolof... N'heller ket lavarout eta e vefe un doare hag a vefe "gallek" hag unan hag a vefe "etrevroadel". Forzh penaos, d'am soñj, ne oa ket al lec'h da gaozeal eus se, pe neuze e vo ret kontañ kemend-all evit an Douar-Nevez, ar Chapel Nevez, ha kement zo.81.250.206.142 14 Gwe 2009 da 11:39 (UTC)\nUr bajenn-gaozeal zo amañ, graet evit kaozeal eus traoù evel-se d'am meno-me. Ha n'anavezan lec'h all ebet e Breizh a-hend-all. Ha mat e kavan e vije displeget daou ali amañ. Bianchi-Bihan 14 Gwe 2009 da 12:02 (UTC)\nAdtapet diwar « https://br.wikipedia.org/w/index.php?title=Kaozeal:Zeland-Nevez&oldid=566946 »\nKemmoù diwezhañ degaset d'ar bajenn-mañ d'an 19 Gwe 2009, da 08:04.